Wayang Kulit Warisan Kesenian Khazanah Bangsa

Kuala Lumpur – Dr. Lim Swee Tin bukan sahaja seorang penyair yang diiktiraf dan disegani tetapi sebagai penyelidik malah pernah menjadi ahli akademik dan pensyarah yang tekun mendokumentasi warisan kesenian khazanah bangsa.

Terkini, Dr. Lim Swee Tin tampil dengan buku penyelidikan terbaharu bertajuk Dari Sebalik Kelir: Wayang Kulit – Tok Dalang Che Ann (DSKWKTDCA) yang diterbitkan oleh Penerbit Universiti Malaysia Kelantan (UMK Press).

Dalam pembentangannya di pentas utama Pesta Buku Antarabangsa Kuala Lumpur (PBAKL) 2022, Dr. Lim Swee Tin menyatakan mengambil masa yang lama untuk menulis buku wayang kulit itu bersama Lily Ang. Program “Memperkatakan Buku” yang dianjurkan oleh Penerbit UMK pada 9 Jun 2022 telah membuka mata penonton dan masyarakat bahawa kita memiliki satu warisan kesenian yang amat berharga.

Dr. Lim Swee Tin menghuraikan buku DSKWKTDCA secara ringkas menjalurkan tiga skop isi yang sememangnya dirancang untuk memberikan maklumat dan pengetahuan yang berguna kepada pembaca.

Pertama, tentang kesenian wayang kulit itu sendiri secara amnya, termasuk di sana sini diselitkan perihal Dollah Baju Merah, seorang dalang tersohor di Kelantan malahan juga di seluruh negara. Pengetahuan ini penting memandangkan kesenian kita dalam banyak keadaan diasak dengan rakusnya oleh pelbagai bentuk hiburan moden tatkala ini.

Kedua, tentang penglibatan seorang dalang sejak usia remaja bernama Kang Boon Ann. Kang Boon Ann merupakan seorang Cina Peranakan di Kelantan. Beliau meminati kesenian ini sejak kanak-kanak. Mengikutnya, beliau sering kali diajak oleh nenek menyaksikan persembahan wayang kulit sehingga timbul minat serta keinginan untuk mengetahuinya tentang seni wayang kulit.

Menginjak remaja dan dewasa, keterujaan beliau kepada wayang kulit begitu besar, malahan menubuhkan kumpulan wayang kulitnya sendiri, belajar dan berlatih tanpa jemu. Boon Ann bernasib baik apabila secara kebetulan bertemu Tok Dalang Dollah Baju Merah yang sanggup memberikan bimbingan kepadanya bukan sahaja dalam aspek pedalangan akan tetapi juga menghasilkan patung-patung wayang kulit.

Ketiga, diselitkan juga dalam buku ini teknik serta kaedah menghasilkan patung-patung wayang kulit sendiri sebagai pengetahuan asas yang berguna. Boon Ann dilihat Dollah sedang terkial-kial menghasilkan patung wayang kulit awal perkenalan mereka lalu membawa peralatan, menunjuk ajar dan menurunkan ilmu kepadanya sehingga mahir. Jasa Dollah Baju Merah kepada Boon Ann sangatlah besar.

Sebagai tanda ingatan, kenangan dan keakraban mereka, Dollah meninggalkan kepadanya peralatan muzik wayang kulit, patung-patung wayang kulit gubahan Dollah Baju Merah sendiri sebelum beliau meninggal dunia, dan lebih penting semangat tinggi serta kecintaan mendalamnya kepada wayang kulit yang sentiasa ditunjukkan bagai dicurahkan setiapnya kepada Boon Ann untuk diwarisi yang kini meniti usia bergelar Tok Dalang Che Ann.

Menurut Dr. Lim Swee Tin, kesenian wayang kulit merupakan kesenian tradisional yang terkenal di negeri Kelantan. Kelantan melahirkan sangat banyak tok dalang yang hebat dan terkemuka. Selain Dollah Baju Merah, Seniman Negara yang pertama (1993) Tok Dalang Hamzah Awang Amat juga berasal dari negeri Kelantan.

Pembentangan Dr. Lim Swee Tin turut diiringi oleh persembahan wayang kulit yang diselang seli dengan persembahan muzik bertabuh, persembahan tok dalang dan persembahan jenaka wak long dan pak dogo yang diiringi oleh kumpulan pemuzik yang dipanggil panjak. Yang lebih memeranjatkan, Tok Dalang dalam persembahan wayang kulit ini adalah yang termuda usianya, iaitu lapan tahun.

Pada akhir pembentangan, Dr. Lim Swee Tin turut mengemukakan pertanyaan kepada penonton bahawa wayang kulit Kelantan merupakan warisan kesenian yang luar biasa. Justeru, siapakah yang akan mewarisinya? Pada masa yang sama, Dr. Lim Swee Tin dengan yakin mempertahankan bahawa wayang kulit kita, wayang kulit Kelantan terutamanya merupakan warisan kita yang sebenar dan sejati kerana terdapat perbezaan yang banyak jika dibandingkan wayang kulit negara-negara lain.

Kesimpulannya, buku DSKWKTDCA yang ditulis oleh Dr. Lim Swee Tin dan Lily Ang merupakan satu khazanah berharga kesenian tradisional warisan bangsa yang wajar dimiliki oleh masyarakat sebagai bahan bacaan dan bahan ilmu yang amat bernilai.


Pameran Buku Kanak-kanak Nadir Angkat Nilai Warisan Budaya Negara

Untuk mendapatkan maklumat terkini, ikuti kami melalui Telegram

Kuala Lumpur – Amalan membaca buku pada hari ini dilihat semakin mencabar untuk dibudayakan, lebih-lebih lagi dengan kepesatan teknologi yang menyajikan pelbagai bentuk hiburan secara digital. Sebagai contoh, perkhidmatan penstriman rancangan televisyen seperti Netflix; rangkaian media sosial seperti TikTok dan sebagainya lebih menarik perhatian generasi muda pada masa ini berbanding dengan buku fizikal.

“Inilah persoalan yang dibangkitkan, iaitu dari segi asas didikan untuk membudayakan amalan membaca buku dalam kehidupan. Segalanya bermula di rumah dan tidak hanya bergantung kepada para guru. Ibu bapa memainkan peranan untuk ‘menghadirkan’ buku dalam hidup anak-anak sejak dari kecil,” ulas Puan Mahaya Mohd Yassin, tokoh Sasterawan Negeri Sembilan di bahagian pameran buku kanak-kanak nadir di Festival Cerita+Seni=Buku Bergambar (Stories+Art=Picture Books Festival), GMBB, Kuala Lumpur. Sebagai seorang penulis, penggiat sastera dan pencinta buku, beliau secara sukarela meluangkan masa memberikan penerangan kepada pengunjung tentang buku nadir kanak-kanak yang dipamerkan di pesta tersebut.

Beliau ditemui bersama-sama dengan Datuk Hajah Zaiton Ajamain, selaku seorang daripada pengkurasi pameran tersebut dan Puan Linda Tan, Pengarah Museum of Picture Book Art.

Mengulas tentang pembudayaan membaca dalam kalangan kanak-kanak, Datuk Hajah Zaiton menyatakan bahawa karya kanak-kanak perlu dipelbagaikan dan penulis perlu diberikan ruang untuk mengetengahkan idea mereka menerusi karya. Hal ini dikatakan demikian kerana plot cerita yang berbeza dapat mencambahkan pemikiran pembaca terutamanya kanak-kanak. Kadangkala terdapat juga penulis yang menampilkan plot cerita yang kelihatan agak “keras“ dan menyebabkan ada pandangan yang menyatakan bahawa plot sebegitu kurang sesuai untuk kanak-kanak. Menurut beliau, dalam hal ini orang dewasa memainkan peranan penting untuk mengeluarkan nilai murni daripada keseluruhan buku tersebut untuk diceritakan kepada kanak-kanak kerana setiap idea yang diutarakan oleh penulis itu mempunyai mesej dan nilai murninya yang tersendiri yang ingin diterapkan. Oleh sebab itu, buku kanak-kanak yang diterbitkan bukan hanya sesuai dibaca oleh kanak-kanak malahan sesuai juga dibaca oleh golongan dewasa terutama ibu bapa.

Pesta buku kanak-kanak bergambar ini merupakan anjuran Museum of Picture Book Art yang berlangsung selama sebulan, iaitu dari 18 Jun 2022 hingga 17 Julai 2022. Pesta ini bukan sahaja meraikan penulis buku kanak-kanak, malah meraikan para ilustrator buku bergambar kanak-kanak.

Pameran buku kanak-kanak nadir ialah satu daripada pameran yang diadakan di pesta ini dan telah dikurasi dengan teliti oleh Datuk Hajah Zaiton, Puan Alimah Salam dan Puan Mahaya; tiga nama yang tidak asing lagi dalam dunia sastera kanak-kanak dan bahasa. Menerusi pameran ini, pengunjung berpeluang melihat koleksi buku kanak-kanak nadir yang diterbitkan seawal sebelum zaman kemerdekaan seperti Pak Pandir dan Lebai Malang. Selain itu, buku kanak-kanak nadir terbitan Dewan Bahasa dan Pustaka turut dipamerkan seperti Pak Pelanduk Berkubukan Landak tulisan Ismail Ahmad dan buku bersiri Tidurlah Intan.

“Buku kanak-kanak bergambar perlu melalui evolusi positif dan kreatif seperti menggunakan ilustrasi yang berkualiti agar dapat bersaing dengan hiburan alternatif. Antara tujuan kami mengadakan pesta ini termasuklah untuk mengangkat usaha pemain industri penerbitan buku bergambar kanak-kanak di Malaysia,” jelas Puan Linda ketika ditanya tentang matlamat pesta.

Khalayak diundang hadir untuk memeriahkan Festival Cerita+Seni=Buku Bergambar di Aras 3A yang turut menyediakan pelbagai aktiviti interaktif khususnya bagi kanak-kanak dan ibu bapa. Bangunan GMBB terletak di Jalan Robertson, Kuala Lumpur dan boleh dikunjungi menggunakan perkhidmatan pengangkutan awam transit aliran ringan atau LRT (Plaza Rakyat) dan transit aliran massa atau MRT (Stesen Merdeka). Pesta ini bermula pada pukul 11.00 pagi setiap hari.


Mengimbau Nostalgia Wayang Pacak di Pekan Sungai Lembing

Kuantan – Nostalgia menonton wayang pacak suatu ketika dahulu diimbau kembali oleh penduduk di sekitar Pekan Sungai Lembing, Pahang. Acara anjuran Radio Televisyen Malaysia (RTM) dengan kerjasama Dewan Bahasa dan Pustaka (DBP), Jabatan Penerangan Malaysia (JaPen) dan Majlis Bandaraya Kuantan ini telah diadakan pada 1 Julai 2022 bertempat di Tapak Pasar Sehari, Sungai Lembing.

Tapak acara mula dipenuhi oleh orang ramai yang terdiri daripada masyarakat setempat dan pengunjung luar sekitar pada pukul 7.00 malam walaupun tayangan wayang pacak tersebut dijadualkan pada pukul 8.00 malam.

Tayangan khas episod 1 drama bersiri yang berjudul “Pekan Kecil Kampung Terpencil”diangkat sebagai karya yang dipertontonkan dalam tayangan wayang pacak ini. Drama arahan Wan Afzam Wan Daud dan diterbitkan oleh Unit Drama TV, RTM  merupakan karya yang diadaptasi daripada naskhah pantun seperti Kurik Kundi Merah Saga, Kalung Bunga, Kumpulan Pantun Melayu dan Hati Mesra. Skrip yang dipertuturkan oleh para pelakon juga turut diselangi oleh rangkap pantun yang menjadi keunikan drama ini.

Acara ini turut diserikan lagi dengan persembahan nyanyian oleh Wani Kayrie dan Raja Ema. Tapak acara juga dimeriahkan dengan jualan pelbagai jenis makanan.

Wayang pacak pernah menjadi sumber hiburan utama pada sekitar tahun 1980-an di kawasan kampung dan pendalaman disebabkan kurangnya penggunaan dan liputan televisyen. Acara ini lazimnya menarik minat masyarakat setempat terutamanya kanak-kanak untuk berkumpul dan bersama-sama menonton filem yang ditayangkan. Selain mengembalikan nostalgia, tayangan wayang pacak tersebut memberikan peluang untuk pengunjung berhimpun dan beramah mesra antara satu sama lain.

Pekan Kecil Kampung Terpencil” begitu signikan dengan Sungai Lembing kerana hampir keseluruhan penggambaran drama ini dilakukan di sini.  Masyarakat setempat yang hadir dalam acara ini begitu teruja apabila kampung halaman mereka diangkat sebagai latar utama penggambaran drama ini. Tayangan drama “Pekan Kecil Kampung Terpencil” di saluran RTM juga sekali gus dapat mempromosikan Pekan Sungai Lembing dan kawasan sekitar yang mempunyai keistimewaan dan keindahannya yang tersendiri.

Antara yang hadir dalam acara tayangan wayang pacak tersebut ialah Encik Arifin Awang, Pengarah Jabatan Penyiaran Malaysia Negeri Pahang dan Puan Sarena Mohd Salleh, Penolong Pengarah Unit Drama TV, RTM.

Drama “Pekan Kecil Kampung Terpencil” yang mengandungi 10 episod akan mula disiarkan pada 22 Ogos 2022 bersempena dengan bulan kemerdekaan.


Sendu dan Ceria, Irama Konsert Penghargaan buat Ahmad Nawab

Untuk mendapatkan maklumat terkini, ikuti kami melalui Telegram

Kuala Lumpur – Kebanyakan daripada lebih 2000 buah lagu ciptaan seniman negara, Dato’ Seri Dr. Ahmad Nawab ialah lagu yang bertemakan rintihan, kekecewaan dan cinta yang berirama mendayu-dayu. Memang banyak penyanyi negara kita yang menjadi terkenal selepas menyanyikan lagu yang melodinya ciptaan Dato’ Seri Dr. Ahmad Nawab. Antaranya ialah Allahyarham Datuk Sharifah Aini, Uji Rashid, Datuk DJ Dave, Datuk Hail Amir, Allahyarham Latiff Ibrahim, Dato’ Khadijah Ibrahim (Kathy Ibrahim), Dato’ Jamal Abdillah, Shidee, Ramlah Ram dan Kazar.

Konsert Tribute Seniman Negara Dato’ Seri Ahmad Nawab di Panggung Sari, Istana Budaya (IB) pada 1 sehingga 3 Julai 2022 menampilkan nada kesedihan tersebut. Ternyata sebahagian besar daripada kira-kira 22 buah lagu yang didendangkan ialah suara kepiluan dalam keseksaan dalam bercinta.

Antara lagu yang ditampilkan dalam konsert anjuran Binjamal Event Sdn. Bhd. bersama-sama Jabatan Kebudayaan dan Kesenian Negara dan IB ini ialah Kusangka Siang Kiranya Malam dan Sabar Menanti, nyanyian Dato’ Khadijah Ibrahim, Sendiri, Perpisahan Tanpa Relamu dan Seniman Menangis (Dato’ Jamal Abdillah), Kau Bungaku (penyanyi asalnya Dato’ Shake), Janganlah Menghancurkan dan Sayang Semuanya Sudah Terlambat (Shidee), Tiada Maaf Bagimu (penyanyi asalnya Sharifah Aini), Cintaku Hanyut di Lautan Sepi, dan Kau Kunci Cintaku (Dalam Hatimu) (Ramlah Ram). Shidee dan Ramlah turut berpadu suara menyanyikan lagu Bertemu untuk Berpisah (yang dipopularkan oleh Hail dan Uji Rashid).

Wany Hasrita, penyanyi generasi baharu yang dipilih oleh penganjur turut senada apabila mendendangkan lagu Kali Terakhir Kulihat Wajahmu (Uji Rashid), dan Kau Tinggi di Awan Biru (Sharifah).

Begitu pun, penganjur juga harus dipuji kerana mahu mengimbangi perasaan apabila turut menampilkan lagu-lagu berirama rancak-riang. Khadijah atau lebih dikenali sebagai Kathy Ibrahim misalnya menyanyikan lagu Ku Gembira di Sampingmu. Jamal Abdillah mendendangkan Aku Penghiburmu serta Taman Firdausi (Allahyarham Tan Sri P. Ramlee dan Allahyarham Puan Sri Saloma), serta Seiring dan Sejalan (Broery dan Sharifah Aini) bersama-sama Wany. Wany sendiri menyanyikan Oh di Mana Mustika Hati (Sharifah, dan Bossanova (Saloma). Shidee pula menyampaikan lagu Pilihlah Aku (penyanyi asalnya Latiff).

Selepas Orkestra Dewan Bandaraya Kuala Lumpur (DBKL) yang dianggotai 60 orang pemuzik mempersembahkan instrumental Nawab Theme, iaitu rangkaian lagu popular komposer ini, kesemua penyanyi mendendangkan lagu Kasih yang dipopularkan oleh Allahyarham Dato’ Sudirman Haji Arshad dan mendiang Broery. Orkestra DBKL yang mengiringi konsert dari awal hingga akhir sebelum itu membuka tirai persembahan dengan rangkaian lagu popular ciptaan Ahmad Nawab.

Sebelum finale lagu Kasih, Ahmad Nawab membuat kemunculan khas di pentas. Beliau yang kelihatan sihat dan gembira, begitu terharu ketika diwawancara oleh pengacara dari RTM, Fathilhidayat Ghazali. Menurut beliau, sejak lebih tujuh dekad mengabdikan diri dalam dunia muzik, ini kali pertama majlis tribute seumpama itu dianjurkan buatnya.


Jerayawara Jelajah Selama

Selama – Pada 1 hingga 3 Julai 2022, Persatuan Pelukis Perak (PPPk) dengan kerjasama Gabungan Persatuan Pelukis SeMalaysia (GAP’s) dan Gabungan Anak Seni Selama (GASS) telah mengadakan program seni visual bersama-sama komuniti di Pusat Kokurikulum Pendidikan Daerah Selama.  Acara ini dinamakan jerayawara kerana mengumpulkan  semua bidang kesenian seperti lukisan, arca, kraf dan persembahan pentas.

Acara yang dinaungi oleh Kementerian Pelancongan, Seni dan Budaya (MOTAC) ini telah menarik 80 orang pelajar, guru sekolah dan ibu bapa di daerah Selama, manakala 30 orang pelukis profesional dari GAP’s, PPPk dan GASS telah menjayakan acara lukisan langsung (pleinair) di Lata Rambung dan Lata Damak, pertandingan lukisan doodle batik untuk pelajar sekolah rendah dan pertandingan lukisan di atas batu oleh pelajar sekolah menengah.

Pelukis profesional dan guru pendidikan seni memainkan peranan aktif sebagai fasilitator kepada pelajar. Penduduk dan pelajar yang terlibat berasa amat bertuah kerana pelukis profesional sudi datang ke tempat mereka demi berkongsi ilmu dan pengalaman dalam bidang seni lukis. Pelajar diperkenalkan dengan kaedah menggunakan bahan dan teknik yang betul untuk melukis.

Bagi rombongan pelukis yang datang ke Selama berasa amat teruja kerana diperkenalkan dengan sesuatu yang menarik. Terdapat tujuh buah lata, tempat mandi dan beristirehat di kawasan tersebut, iaitu Lata Rambung, Sungai Buaya, Batu Putih, Damak, Lubuk Gajah, Panggung dan Tebing Tinggi. Telaga Gergasi pula ialah sesuatu yang jarang-jarang diketahui umum kerana tidak dipopularkan. Telaga ini ialah tempat pertemuan beberapa anak sungai yang aliran airnya menuju ke tasik Bukit Merah. Kota Raja Bersiong merupakan tempat bersejarah di daerah Ijok, Selama yang kurang digali kerana berkemungkinan fakta dan mitos telah bercampur aduk membuat kisah keturunan Merong Mahawangsa itu diabaikan.

Melalui tunjuk ajar tentang cara-cara merakam visual melalui kaedah lakaran, lukisan dan catan oleh pelukis, pelajar dan ibu bapa mendapat faedah ilmu dan pengalaman secara langsung. Bergaul dengan pelukis profesional daripada pelbagai latar belakang membuka minda masyarakat bahawa bidang seni lukis mampu membina kerjaya cemerlang.

Sementara itu, pelukis pula berpeluang bertemu masyarakat dalam suasana baharu dan budaya setempat yang unik. Sejenis sambal tradisi penduduk Selama  yang dinamakan air garam yang disediakan oleh pihak katering amat sedap sehingga diperbicarakan panjang lebar oleh para pelukis. Diperbuat daripada cili, belacan, petai dan ikan rebus, sambal tersebut hanya terdapat di Selama. Pengetahuan baharu seperti ini akan menambah kepekaan pelukis dalam kepelbagaian budaya yang terdapat di situ.

Pada hakikatnya, aktiviti ini membantu pihak MOTAC dalam mempromosikan tempat menarik untuk dilawati oleh pelancong dari dalam dan luar negara. Seiring dengan itu, sektor ekonomi rakyat setempat juga akan berkembang maju.

Program selesai dilaksanakan seperti jadual, manakala semua pihak yang terlibat membawa kenangan dan ilmu baharu yang terpahat bagi dijadikan rujukan berguna apabila diperlukan. Pengurus Program Encik Syukri Ibrahim (Keri Ibrahim) memaklumkan bahawa siri jerayawara selepas Selama akan dilaksanakan di Kuala Kangsar pada penghujung Julai 2022.


Seni Muzik dan Seni Tari Bergabung dalam Sulur Nakasari

Kuala Lumpur – Istana Budaya (IB) ialah pusat kecemerlangan seni yang berupaya menyediakan bakat dan kepakaran tenaga kreatif untuk merealisasikan apa-apa sahaja bentuk persembahan terutamanya tari, muzik dan teater.

Sambutan yang memberangsangkan daripada para peminat seni tanah air terhadap program tari seperti Corak Pentas Malaysia (Malaysian Floor Pattern), dan persembahan muzik, antaranya Pesta Muzik Gamelan Sedunia dan Konsert OTM Malaysian Diversity, telah mencetuskan idea untuk mementaskan persembahan yang berkonsepkan penciptaan muzik dan koreografi tari pula pada tahun ini. Persembahan tersebut yang diberikan judul Sulur Nakasari, akan dipentaskan pada 23 dan 24 Julai 2022, bermula pada pukul 8.30 malam di Panggung Sari, IB.

Sulur mewakili seni tari yang bakal menampilkan keunikan identiti negeri-negeri di Malaysia, sementara Nakasari pula mengambil unsur gabungan etnik tradisional Malaysia dengan irama muzik dunia yang kaya dengan pelbagai rentak.

Sulur Nakasari dianggap sebagai judul yang unik bagi sebuah pementasan yang bertujuan untuk memberikan pendedahan, memupuk minat dan meningkatkan aspirasi masyarakat terhadap pementasan seni tari serta gubahan muzik yang baharu dan tersendiri.

Program ini melibatkan persembahan 16 gubahan lagu baharu oleh pemuzik-pemuzik Orkestra Tradisional Malaysia (OTM). Sepuluh daripadanya akan diiringi dengan 10 reka cipta koreografi tari oleh koreografer senior IB. Lagu-lagu yang selebihnya akan dimainkan tanpa iringan tarian.

Antara komposer yang terlibat ialah Rosli Abu Bakar yang mencipta lagu Rentak Berentak, dengan koreografernya Sharifah Raha Syed Mustafa; Shamsul Zin (lagu Puteri Gunung Emas dan koreografernya, Hanipah Hairi), Radzi Rosli (Jeraus/Samsuraya Sulaiman); Zamzahardi Mohamad Zambrin (Bakarano/Abdul Mutalif Abu Bakar), dan Nik Nizam Jaafar (Perahu 12/tanpa koreografer). Mohd. Fikri mencipta tiga buah lagu, iaitu Ukhuwah dengan koreografernya, Saifful Hirman Mohd. Sofian, serta Prakasa dan Putar tanpa koreografi.

Shahwal Hussin, dan Noor Leyzam Ali pula masing-masing menghasilkan dua buah lagu. Shahwal mencipta Joget Cemara Sukacinta dengan koreografi oleh Azman Abu Bakar dan Dimosi. Noor Leyzam menghasilkan Sa Rung dengan koreografi oleh Khalid Mohamad Nor, dan Mulik (Pulang) tanpa koreografi. Konduktor OTM, Mohd. Yazid Zakaria sendiri mencipta dua buah lagu, iaitu Galang Baiduri dengan Zainal Abidin Bujang sebagai koreografer dan Daya Tari Ritma (Rudy De Luna).

Tiket boleh didapatkan di laman sesawang Istana Budaya bermula pada 4 Julai 2022, dan di Kaunter Box Office bermula pada 18 Julai 2022, dari pukul 10.00 pagi hingga 4.30 petang. Jika ada sebarang pertanyaan dan maklumat lanjut, hubungi Bahagian Pemasaran dan Pengurusan Panggung menerusi talian 03-4026 5555/5546/5553.

Orang ramai yang ingin menonton persembahan ini perlu lengkap divaksin, memakai pelitup muka sepanjang persembahan dan mematuhi prosedur operasi standard (SOP) Majlis Keselamatan Negara, serta peraturan sedia ada di IB. Kanak-kanak berusia 12 tahun ke atas dibenarkan menonton dengan syarat ditemani oleh ibu bapa atau penjaga yang telah lengkap vaksinasi. Pihak IB berhak menghalang orang ramai yang bergejala dan tidak mematuhi SOP daripada memasuki premis.


Pemergian Hamid Gurkha, Kehilangan buat Dunia Komedi

Untuk mendapatkan maklumat terkini, ikuti kami melalui Telegram

Foto: Perbadanan Kemajuan Filem Nasional Malaysia (FINAS)

Walaupun sekadar diam dan belum lagi beraksi mengungkapkan sebarang dialog, melihat sahaja penampilan tubuh dan mimik mukanya sama ada di pentas, televisen atau layar perak, umum pasti mengenali personalitinya yang mencuit hati dan mudah membuatkan orang ketawa.

Itulah kelebihan pada pelawak legenda, Abdul Hamid Abdul Rahman yang lebih dikenali sebagai Hamid Gurkha dan mempunyai ramai peminat di seluruh negara, malah di Singapura, Indonesia dan Brunei Darussalam. Kalangan penggiat seni, malah masyarakat umum sendiri menyapa dirinya sebagai Pak Hamid atau Pak Mid.

Mimik muka, aksi serta ungkapan dialog lucu Pak Hamid melalui suaranya yang bersahaja dengan kedengaran sesekali seperti marah, pasti mudah diingati oleh masyarakat walaupun beliau kini sudah tiada lagi setelah menghembuskan nafas terakhirnya 20 hari lalu, selepas enam hari dirawat di Hospital Tengku Ampuan Rahimah (HTAR) di Klang, iaitu pada 14 Jun 2022.

Pemergiannya ketika berusia 90 tahun disifatkan sebagai satu lagi kehilangan permata seni perfilemen tanah air khusus yang bersifat komedi setelah pasangan lawaknya di pentas dan filem, Dato’ Jamali Syadat, kembali ke rahmatullah lebih setahun yang lalu pada 3 Februari 2021 ketika berusia 79 tahun.

Allahyarham yang merupakan anak jati Kuala Lumpur dilahirkan pada 22 Ogos 1931 di Segambut dan terlibat menganggotai pasukan tentera ketika zaman British pada tahun 1952. Ketika berlatih kawad semasa latihan asas ketenteraan di Kem Latihan Tentera di Port Dickson itulah beliau mendapat gelaran gurkha seperti yang diceritakannya kepada penulis yang sempat mewawancaranya tidak lama dulu.

“Puncanya, saya ada melakukan sedikit kesilapan semasa latihan kawad dan Sarjan Jantan yang mengajar kami terus mencelah dan menyergah saya sebagai gurkha dan sejak itulah kawan-kawan yang lain menyapa saya sebagai gurkha yang turut terbawa-bawa gelaran itu sehingga ketika ditempatkan bertugas di kem lain,” katanya berseloroh.

Nama Hamid Gurkha juga popular dan menjadi perhatian rakan setugas serta ahli keluarga mereka setelah kerap menyaksikan persembahan lawaknya yang mencuit hati semasa diadakan sesuatu acara dan majlis keraian di kem tentera. Allahyarham mula hidup berkeluarga setelah mendirikan rumah tangga dengan Timah Abdul Hamid pada April 1957. Setelah enam dekad perkahwinan, mereka dikurniakan lapan orang cahaya mata dengan jumlah keluarga kini semakin besar dengan kehadiran 32 orang cucu dan 18 orang cicit.

Seluruh ahli keluarga memang amat terasa dengan pemergiannya itu oleh sebab sifatnya sebagai bapa dan datuk yang penyayang dan mudah mesra.

Anak bongsunya, Nor Ashita Abdul Hamid, 47 tahun, tetap ingat pesanan arwah ayahnya untuk terus menjaga dan menyayangi ibu mereka serta memastikan hubungan silaturahim sesama adik-beradik, menantu, cucu dan cicit sentiasa terpelihara.

Ashita turut merakamkan ucapan terima kasih kepada jiran, kenalan termasuk ahli Persatuan Seniman Malaysia (SENIMAN) serta pengarah, pelakon, artis dan kru penggambaran filem yang sudi menziarahi dan mendoakan bapanya ketika semakin uzur kebelakangan ini dengan kurang keupayaan untuk mendengar dan sukar untuk bercakap.

Sebagai tanda prihatin kerajaan dan menghargai sumbangan pentingnya kepada bidang perfilemen tanah air, Ketua Pegawai Eksekutif Perbadanan Kemajuan Filem Nasional Malaysia (FINAS), Profesor Dr. Md. Nasir Ibrahim sendiri turut mengetuai rombongan menziarahinya pada Mei 2022. Beliau turut memberikan semangat dan kata perangsang serta menghulurkan sumbangan kebajikan untuk ahli keluarga.

Penglibatan awal Allahyarham dalam bidang seni sebenarnya bermula setelah menyertai Pertandingan Bintang Radio pada tahun 1965 dan menjuarai pertandingan itu. “Sejak itu, beliau kerap diundang mengadakan persembahan di pentas hiburan di samping menyertai rancangan lawak jenaka bersama-sama pelawak lain di Radio Malaysia. Kekerapan penampilannya itu menjadikan beliau semakin popular bermula pada era 1970-an dengan kesempatan tampil pula dalam rancangan hiburan di TV, pentas dan filem,” kata penyelidik lagu dan filem Melayu, Muhammad Hashim yang mengikuti perkembangan seninya sejak awal.

Melalui TV RTM, lawak komedinya pernah ditampikan melalui Jenaka Hang Setia (1988) dan Hikayat Sang Setia (1992) di samping kerap muncul sebagai artis undangan bersama-sama dengan pelawak lain dalam beberapa hiburan TV termasuk rancangan khas pada musim perayaan.

Jack Nadarajah, mantan penerbit hiburan TV RTM yang beberapa kali mengundang Hamid sebagai artis dalam rancangan terbitannya menganggap beliau sebagai pelakon komedi hebat yang sangat komited dan mudah menghayati arahan untuk menjadikan persembahannya menarik dan terhibur. “Malah, saya sebagai penerbit dan kru penerbitan serta artis lain sering tercuit hati dan turut ketawa melihat aksi dan gurauannya semasa kami berbincang, sesi latihan dan raptai sebelum persembahan dan rakaman,” kata Jack.

Beliau menyifatkan Hamid mudah menyesuaikan penampilannya dengan sesiapa sahaja artis komedi yang digandingkan bersamanya selain Allahyarham Dato’ Jamali Syadat yang sering menjadi pasangan lawaknya. Dialognya walaupun kedengaran bersahaja dan lucu tetapi sebenarnya turut termuat mesej penting untuk masyarakat terutama untuk memupuk budaya mengamalkan nilai-nilai murni dalam kehidupan seharian.

Reaksi yang sama turut diberikan oleh beberapa orang pengarah dan pelakon lain dalam penggambaran di lokasi yang melibatkan lakonan Allahyarham. Aksi lucu lakonannya memang terserlah sejak filem pertamanya, Panglima Badol pada tahun 1978 yang diikuti dengan filem Gila-gila (1979), Sikit Punya Gila (1982), Aku Yang Berhormat (1983), Talak (1984), Jejaka Perasan (1986), Ragam Pemandu (1989), Main-main Hantu (1990), Konstabel Mamat (1992), Impian (1996), Silat Lagenda (1998) dan Senario the Movie (1999). Dalam filem berkenaan, Allahyarham sering digandingkan dengan watak utama bagi menggerakkan perjalanan sesuatu cerita.

Ketika mencecah usia 70 tahun dan memasuki era tahun 2000-an, beliau masih mendapat undangan berlakon dalam beberapa filem termasuk Zombi Kampung Pisang (2007), Alamak Toyol (2011), Abang Legen (2015) dan Kerja Kahwin (2017). Filem terakhir lakonannya ialah Superbike the Movie (2020).

Disebabkan oleh penilaian bakat dan kebolehannya beraksi dengan lawak yang mencuit hati, Hamid pernah terpilih sebagai Artis Komedi Terbaik di Festival Filem Malaysia (FFM) pada tahun 1982 dan penerima Anugerah Seniman Legenda MELETOP pada tahun 2021.

Walaupun kini sudah tiada lagi, tetapi kerinduan peminat kepadanya pasti terubat apabila sesekali dapat menonton beberapa filem lakonannya yang masih diulang tayang di stesen TV. Bersama-samalah kita menyedekahkan Surah al-Fatihah kepada Allahyarham sambil mendoakan semoga rohnya dicucuri dirahmat oleh Allah SWT dan ditempatkannya bersama-sama orang yang beriman.


Pos Malaysia Keluarkan Setem Edisi Khas Koleksi Perahu Tradisional Malaysia

Untuk mendapatkan maklumat terkini, ikuti kami melalui Telegram

Kuala Lumpur – Pos Malaysia Berhad telah mengeluarkan setem edisi khas koleksi perahu tradisional Malaysia pada 29 Jun 2022. Setem ini merupakan hasil kajian Dr. Mohd Rohaizat Abd Wahab yang merupakan Pegawai Sains di Institut Penyelidikan Matematik (INSPEM), Universiti Putra Malaysia (UPM).

Koleksi setem terbaharu ini menampilkan tiga jenis perahu tradisional Malaysia, iaitu kolek barat, bangkong dan lepa. Dalam sampul surat hari pertama koleksi ini dipaparkan penerangan berkaitan dengan jenis-jenis perahu yang terdapat dalam koleksi setem khas kali ini.

Kolek barat merupakan satu daripada perahu tradisional yang popular di Pantai Timur yang khususnya lebih banyak digunakan di sebelah Pantai Besut dan Kelantan. Perahu ini dipanggil Kolek Barat kerana dihasilkan di wilayah Patani, Thailand. Perahu ini mempunyai ukiran serta hiasan yang menarik dan diwarnakan dengan pelbagai warna dan corak walaupun hanya digunakan untuk menangkap ikan. Antara hiasan yang paling menonjol pada sesebuah perahu kolek ialah bangau, caping dan okok.

Bangkong pula merupakan perahu parang atau perau pengayau masyarakat Iban. Bangkong diperbuat sepenuhnya daripada kayu-kayan terpilih yang terdapat di hutan Borneo. Sebanyak 20 orang pemuda Iban yang tegap lagi gagah perkasa diperlukan bagi mengemudi perahu ini. Pada tahun 1915, masyarakat Iban dari Gensurai, Sarawak telah menerima notis pemberitahuan daripada Rajah Charles Brooke untuk menyertai Ekspedisi Mujong dan perahu ini digunakan dalam ekspedisi tersebut. Perahu ini dipindahkan dan dipamerkan di perkarangan Muzium Sarawak, Kuching, pada tahun 1969 dan kini dipamerkan di Aras 4, Muzium Kebudayaan, Muzium Kebudayaan Borneo yang terletak di bandar raya, Kuching, Sarawak.

Setem terakhir yang ditampilkan dalam koleksi edisi khas jenis perahu tradisional Malaysia ini ialah lepa. Lepa bermaksud rumah perahu. Walau bagaimanapun, apabila digunakan sebagai kemudahan pengangkutan untuk mengangkut barangan dan orang ramai dari satu pulau ke pulau yang lain, perahu ini dipanggil bayanan.

Fungsi lepa telah berkembang dan berubah, dan kini dikaitkan sebagai objek nyata dalam memanifestasikan warisan budaya negeri Sabah secara amnya dan Semporna khususnya. Produk pelancongan Regatta Lepa telah meningkatkan kesedaran dan rangsangan terhadap lepa selain memberikannya nafas baharu dalam menghargai tradisi peninggalan nenek moyang mereka. Lepa akan terus menjadi simbol budaya yang menarik khususnya dalam mewakili identiti komuniti Bajau di pantai timur Sabah.

Set folder keluaran setem edisi khas koleksi perahu yang berharga RM54.80 ini mengandungi dua helaian setem dengan denominasi 30 sen dan 50 sen; satu lembaran mini; dua sampul surat hari pertama dengan setem dan satu folder.

Dapatkan folder set setem ini untuk mengetahui sejarah, warisan dan budaya negara kita berkaitan dengan perahu tradisional. Orang awam yang ingin menambah koleksi setem peribadi boleh mendapatkannya secara dalam talian melalui pautan ini.


Radiasi Merebakkan Kreativiti Generasi Pandemik

Kuala Lumpur – Pandemik yang melanda memunculkan ilham dan kreativiti untuk berkarya. Begitu juga bagi kumpulan pelajar Program Pengajian Asasi Seni Kreatif, Akademi Seni Budaya dan Warisan Kebangsaan (ASWARA) yang telah dengan jayanya mementaskan sebuah persembahan berjudul Prosamania: Radiasi di Black Box, ASWARA pada 1 hingga 2 Julai 2022 yang lalu.

Prosamania merupakan pementasan tahunan yang dianjurkan oleh kumpulan pelajar semester akhir pengajian Asasi Seni Kreatif ASWARA. Menurut Encik Rosman Ishak, Dekan Pusat Pengajian Asasi Seni Kreatif ASWARA, menerusi pementasan ini, para pelajar dituntut untuk bekerja dalam suasana kolektif sekali gus menguji keupayaan kreativiti, kesepakatan, bakat dan elemen teoritikal yang diterjemahkan dalam bentuk praktikal serta menunjukkan kerjasama diantara pelbagai bidang seni.

Tahun ini, Radiasi menjadi naskhah yang dipilih untuk dipentaskan. Radiasi menghimpunkan tiga kisah yang melibatkan tiga kumpulan watak berbeza-beza yang perlu mengharungi fasa pandemik dan pascapandemik yang penuh cabaran tersendiri.

Walaupun berkonsepkan minimalis dengan rekaan pentas yang sederhana, pementasan Radiasi sebenarnya sarat dengan cerita yang sebenarnya sedia merebak dalam kalangan kita. Pementasan arahan Iyla Muhd ini mengetengahkan isu yang berlegar dalam kalangan masyarakat tatkala pandemik.

Pertama, kisah pasangan muda yang cuba untuk mencari keserasian setelah selama ini hanya sekadar berhubung melalui aplikasi dalam talian.

Kedua, kisah seorang anak yang mengalami gejala kesihatan mental setelah COVID-19 meragut nyawa ahli keluarganya sendiri.

Ketiga, kisah pasangan suami isteri yang berdepan dengan masalah komunikasi dan perlu mengikuti kaunseling rumah tangga.

Sebagai sebuah pementasan bakat anak muda, penonton disajikan bukan sahaja dengan mutu lakonan pelakon pemula yang menjanjikan. Malah, persembahan muzik dan tarian tradisi pelbagai kaum yang dijalin sepanjang pementasan berhasil memukau penonton. Gimik paparan multimedia dan animasi ialah simbol pementasan generasi baharu. Setiap elemen pementasan ini sebenarnya membantu penonton untuk memahami alur cerita yang tidak linear.

Radiasi yang ditulis oleh penulis bersama, iaitu Ratu Yousei, Arief Hayqal dan Syahir Masyhor ini boleh dikenang sebagai sebuah pementasan yang unik. Slot persembahan instrumen muzik tradisional Borneo, Sape dan Veena − instrument muzik masyarakat India – benar-benar mencuri tumpuan.

Tepukan gemuruh serta reaksi penonton di Black Box ASWARA membuktikan objektif pementasan untuk mempamerkan bakat dalam kalangan pengkarya pemula ini berhasil dengan jayanya.

Radiasi bukan sekadar sebuah pementasan. Radiasi ialah suara generasi baharu yang melontarkan ekspresi dan aspirasi menerusi sebuah kolektif seni persembahan. Semoga suara generasi ini akan terus didengari dan kerja seni akan terus dihargai dan merebak dan bersinar seperti radiasi!


Semangat Kebangsaan Menerusi Bahasa dalam Era Digital

Untuk mendapatkan maklumat terkini, ikuti kami melalui Telegram

KUALA LUMPUR – Masyarakat kini berada dalam abad yang penuh cabaran kerana berhadapan dengan perkembangan dan pengaruh teknologi maklumat dan komunikasi. Oleh itu, cara hidup masyarakat dan sistem nilainya perlu berubah dengan terus memperteguh penggunaan bahasa Melayu. Bahasa Melayu lambang jati diri dan semangat kebangsaan yang harus dipertahankan oleh masyarakat.

Melihat peri pentingnya bahasa Melayu pada abad ini, Persatuan Kemajuan Wanita Kelantan di Kuala Lumpur dan Selangor (PUSPA) dengan kerjasama Kursi Institusi Raja-Raja Melayu UiTM dan Forest Edge Production telah menganjurkan program Syarahan Kijang Kencana bersempena dengan bulan Ogos sebagai bulan kemerdekaan. Program syarahan yang turut dihadiri oleh Penaung PUSPA, iaitu Yang Mulia Tan Sri Dato’ Paduka Tengku Noor Zakiah Tengku Ismail (usahawan wanita terkenal di Malaysia dan di persada dunia), yang bersiaran secara langsung melalui Facebook PUSPA pada pukul 11.00 pagi tadi itu membawa tema “Bahasa Melayu, Budaya, Undang-undang dan Era Digital”.

Syarahan Kijang Kencana yang saban tahun diadakan di Kediaman Yang Berhormat Mulia Tan Sri Tengku Razaleigh Hamzah, iaitu Penasihat I PUSPA, tidak dapat diadakan secara bersemuka kerana pandemik COVID-19. Syarahan yang julung-julung kali diadakan secara maya itu menampilkan tokoh bahasa, iaitu Profesor Emeritus Datuk Dr. Nik Safiah Haji Abdul Karim, Penasihat II PUSPA, Profesor Datuk Dr. Shamrahayu Ab. Aziz, Penyandang Kursi, Institusi Raja-Raja Melayu, UiTM dan Datuk Yasmin Mahmood, Pengerusi Skymind Holdings Bhd. Moderator bagi syarahan tersebut ialah Profesor Kehormat Dr. Azizah Hamzah dari Universiti Malaya yang juga merupakan Presiden PUSPA.

Melalui syarahannya yang bertajuk “Bahasa Jiwa Bangsa: Satu Tamadun Satu Bahasa”, Profesor Emeritus Datuk Dr. Nik Safiah menyatakan bahawa antara cabaran terkini bahasa Melayu di negara ini ialah pengaruh penggunaan bahasa Inggeris yang amat kuat disebabkan oleh sejarah penjajahan dan dasar peminggiran bahasa Melayu.

Sikap tidak peka dalam diri rakyat termasuklah orang Melayu sendiri yang terlalu kagum akan bahasa Inggeris dan kurang yakin akan keupayaan bahasa kebangsaan itu sendiri menyebabkan semangat untuk menyemarakkan bahasa kebangsaan menjadi luntur. Contohnya, mereka memilih untuk berbahasa Inggeris dalam situasi yang memerlukan penggunaan bahasa kebangsaan seperti dalam mesyuarat rasmi.

Beliau juga tidak menafikan kepentingan menguasai bahasa lain seperti bahasa Inggeris tetapi bahasa Melayu perlulah diutamakan. Masyarakat juga mesti memupuk sikap yang baik terhadap bahasa kebangsaan sendiri, iaitu berasa bangga dan setia terhadapnya dan sentiasa menghormatinya melalui penggunaan bahasa yang baik dan betul selain perlu mewujudkan suasana menjiwai bahasa kebangsaan. Aspek emosi juga perlu dibina dengan sifat menghayati keindahan dan kecantikan bahasa. Suasana mesra bahasa juga perlu sentiasa diamalkan kerana bahasa lambang tamadun bangsa.

Perkara ini turut diperakui oleh penceramah kedua, Profesor Datuk Dr. Shamrahayu yang memperihalkan beberapa undang-undang berkaitan dengan bahasa Melayu. Misalnya, Perlembagaan Persekutuan, Akta Bahasa Kebangsaan 1963/1967, Akta Pendidikan 1996 (Akta 550) dan Akta Dewan Bahasa 1959 (Disemak 1978) (Akta 213) yang menetapkan peranan dan kedudukan bahasa Melayu.

“Maka itu, bahasa Melayu hendaklah digunakan bagi maksud rasmi. Bagi tujuan Perkara 152, maksud rasmi bererti, ‘Kerajaan’ sama ada ‘Kerajaan Persekutuan’ atau ‘Kerajaan Negeri’, dan termasuklah ‘apa-apa maksud sesuatu pihak berkuasa awam’,” ujarnya menerusi syarahan yang bertajuk “Bahasa Melayu sebagai Bahasa Kebangsaan: Masa Depannya”.

Dalam mendepani era teknologi maklumat dan komunikasi pula, selain menitikberatkan penggunaan bahasa Melayu yang baik, Datuk Yasmin Mahmood menerusi syarahannya yang bertajuk, “Cabaran Dunia Digital dan Inovasi: Di Manakah Kita?, mengajak masyarakat untuk melangkah ke hadapan dengan memanfaatkan teknologi terkini dan melakukan inovasi dalam kehidupan. Hal ini demikian kerana dalam Revolusi Industri 4.0, teknologi memberikan impak yang besar kepada sektor ekonomi. Melalui teknologi, tampil pelbagai kerja baharu untuk masa depan yang mampu meningkatkan produktiviti dan kemajuan bangsa.

Jelas beliau lagi, masyarakat pada hari ini perlu sedar dan bersiap siaga menerima perubahan dengan melengkapkan diri dengan dua perkara penting, iaitu kemahiran berfikir (pemikiran kritis, penyelesaian masalah dan pemikiran kreatif) dan kemahiran tingkah laku (bercerita dan kemahiran bekerjasama). Kemahiran ini berupaya menjanakan inovasi dalam kalangan masyarakat untuk diadaptasi dalam dunia pekerjaan dan teknologi digital dan akan menentukan kedudukan seseorang dalam dunia digital. Dalam meningkatkan kemahiran dan mengupayakan teknologi, beliau turut mengingatkan masyarakat agar mengetengahkan bahasa Melayu dalam ruang siber supaya bahasa Melayu menjadi bahasa ekonomi dan bahasa teknologi.

Pada akhir syarahan, Profesor Dr. Azizah selaku moderator merumuskan bahawa landskap budaya masyarakat Malaysia mempunyai masa hadapan depan yang cerah sekiranya generasi kini bangkit mengadaptasikan teknologi dengan memanfaatkan bahasa Melayu dan kemahiran ilmu yang ada. Syarahan yang berlangsung selama dua jam lebih yang dikendalikan oleh pengacara majlis, Puan Siti Noorisa Abdul Khlil itu turut dihadiri oleh ahli PUSPA, pelajar institusi pengajian tinggi dan masyarakat awam.


Raja Muda Perlis Memeriahkan Program Ekspresi Muzik Jalanan Bersempena dengan Program Kayuhan MAIPs Peduli

Kuala Perlis – Duli Yang Teramat Mulia Tuanku Raja Muda Perlis Tuanku Syed Faizuddin Putra singgah di Program Ekspresi Muzik Jalanan di Dataran Putra, Kampung Hujung Tanjung pada 5 Julai 2022 yang menjadi satu daripada tempat hentian dalam Program Kayuhan MAIPs Peduli. Dalam Program Kayuhan MAIPs Peduli ini, DYTM Tuanku Raja Muda Perlis memulakan kayuhan dari Kolej Universiti Islam Perlis (KUIPs).

DYTM Tuanku Raja Muda Perlis tidak berkeseorangan dalam kayuhan ini apabila turut ditemani oleh peserta kayuhan yang lain, termasuklah Ketua Pengarah Dewan Bahasa dan Pustaka (DBP), Datuk Abang Sallehuddin Abg. Shokeran.

Sebelum singgah di Program EMJ ini, DYTM Tuanku Raja Muda Perlis terlebih dahulu singgah di Dewan KRT, Kampung Tengah untuk menyaksikan Program Indahnya Bahasaku. Program tersebut menampilkan acara pertandingan Jejak Bahasa, Pertandingan Mewarna Lukisan dan Kuiz Semarak Bahasa dan Sastera.

Dari Dewan KRT, DYTM Tuanku Raja Muda Perlis meneruskan perjalanan ke program EMJ di Kampung Hujung Tanjung.

Ketika berada di program EMJ, baginda berkenan untuk menyempurnakan gimik Program EMJ yang merupakan anjuran Dewan Bahasa dan Pustaka (DBP), dengan kerjasama Majlis Agama Islam dan Adat Istiadat Melayu Perlis (MAIPs), Angkatan Belia Islam Malaysia (ABIM), Persatuan Sahabat Penghibur Jalanan dan Jabatan Kebudayaan dan Kesenian Negara, Perlis.

Selain itu, keberangkatan tiba DYTM Tuanku Raja Muda Perlis turut diserikan dengan persembahan Tari Bunga Silat oleh penari kebudayaan Jabatan Kebudayaan dan Kesenian Negara, Perlis. Persembahan ini dilihat berjaya memukau penonton yang menyaksikannya.

Selain itu, DYTM Tuanku Raja Muda Perlis juga berkenan untuk mengurniakan hadiah kepada pemenang program EMJ. Sebanyak 11 hadiah disediakan dalam program ini yang meliputi tiga hadiah tempat pertama hingga tempat ketiga, tujuh hadiah sagu hati dan satu hadiah persembahan terbaik. Pemenang tempat pertama dan pemenang persembahan terbaik menerima hadiah yang agak lumayan, iaitu wang tunai sebanyak RM3000. Selain wang tunai, pemenang juga memperoleh sijil penyertaan.

Bagi mengadili pertandingan Program EMJ ini, pihak penganjur melantik tiga orang juri yang terdiri daripada Encik Mohd Noor Shafali Awang (Ketua Operasi dan Pentadbiran Pengurusan Busker Malaysia), Encik Megat Mohd Noor Megat Teh (pensyarah muzik) dan Encik Izwan Izhar Haris (pensyarah Universiti Malaysia Perlis – UniMAP). Dalam proses pemarkahan, juri mempertimbangkan aspek mutu suara (30%), gubahan muzik, lagu dan bahasa (30%), gaya persembahan (30%) dan bonus (10%). Dalam aspek mutu suara, aspek vokal dan dan sebutan menjadi perhatian. Dalam aspek gubahan muzik, lagu dan bahasa pula, aspek tempo, susunan lagu, olahan lirik yang sesuai, pemilihan kata yang kreatif, serta teknik dan gaya bahasa dilihat secara terperinci. Akhir sekali, dalam aspek gaya persembahan, aspek penghayatan, penampilan, kualiti dan persembahan menjadi perkara yang perlu dipertimbangkan.

Tujuan program ini diadakan adalah untuk menarik minat dan kesedaran masyarakat untuk memupuk rasa cinta dan megah akan bahasa kebangsaan, mencungkil bakat baharu dalam kalangan pemuzik jalanan dari segi penghasilan lirik dan gubahan lagu yang bermutu dalam bahasa Melayu, selain menjalinkan sinergi dengan pelbagai pihak demi memartabatkan bahasa Melayu.

Program satu hari yang bermula seawal pukul 8.00 pagi ini berjaya menarik penyertaan daripada 10 kumpulan pemuzik jalanan dari tiga buah negeri, iaitu Perlis, Kedah dan Pulau Pinang. Setiap kumpulan hanya perlu mempersembahkan sebuah lagu yang menjadikan keseluruhan 10 lagu yang perlu dipersembahkan. Sepuluh lagu ini ialah Rindu (Eden), Sujudku (Jiwa Buskers), Malaysiaku Sejahtera (Astronomy Band), Nur Qalbi (J’M’W Buskers), Abadikan Kenangan (D’Syond Buskers), Rintihan Kudus (Pekola Buskers), Kisah Kehidupan (Mask Buskers), Kedamaian Dicari (Black Snake), Aku Datang Ingin Menjagamu (Topeng) dan Keinsafan (Geliga Buskers).

Istimewanya dalam program ini, setiap kumpulan pemuzik jalanan mempersembahkan lagu dan gubahan muzik yang dicipta sendiri, khusus untuk program EMJ dengan tema kekeluargaan dan ketuhanan. Lagu tersebut belum pernah dipersembahkan dalam mana-mana persembahan mereka sebelum ini.

Setiap kumpulan menampilkan persembahan yang memukau penonton. Menerusi Program EMJ, pemuzik jalanan dapat membuktikan bahawa mereka bukanlah pemuzik “biasa” tetapi mempunyai mutu dan kelas yang tersendiri. Kehadiran penonton juga memberangsangkan apabila khemah dan kawasan Dataran Putra, Kampung Hujung Tanjung dipenuhi dengan penonton yang datang dari seluruh negeri Perlis, Kedah dan Pulau Pinang.

Kumpulan Pekola Buskers (Perlis) diumumkan sebagai johan pertandingan, manakala naib johan dimenangi oleh Jiwa Buskers (Pulau Pinang) dan tempat ketiga dimenangi oleh Geliga Buskers (Kedah). Pemenang program EMJ sangat bertuah apabila DYTM Tuanku Raja Muda Perlis bukan sahaja menyempurnakan pengurniaan hadiah kepada mereka, tetapi turut berkenan untuk bersama-sama pemenang dalam sesi fotografi.

Program EMJ sesungguhnya menjadi jambatan kepada DBP dalam usaha untuk membina sinergi bersama-sama pelbagai pihak, termasuklah pihak istana dan sebagai usaha untuk memartabatkan bahasa dan persuratan.


INSWA Pelihara Warisan Joget Serampang Laut

Untuk mendapatkan maklumat terkini, ikuti kami melalui Telegram

Bandaraya Melaka – Dalam Usaha memelihara seni warisan Melayu Melaka khususnya tarian tradisional agar tidak luput ditelan arus pembangunan zaman, Institut Warisan Melaka (INSWA) mengambil inisiatif mengadakan kerjasama menjalankan kajian gerak tari Joget Serampang Laut. Kajian yang dijalankan dengan kerjasama seorang penyelidik Universiti Sains Malaysia (USM) Pulau Pinang itu telah diadakan di USM pada pertengahan Mei lalu.

Menurut Pengurus Besar INSWA, Nurman Mohd Baroldin, Joget Serampang Laut merupakan tarian tradisional yang berasal dari Melaka dan mula diperkenalkan pada sekitar tahun 1970-an oleh Allahyarham Syed Manaf.

Allahyarham Syed Manaf merupakan mentor dan guru kepada Ketua Unit Kebudayaan INSWA Noriah Ahmad yang turut memainkan peranan dalam menyuburkan seni tarian tersebut kepada generasi masa kini.

“Kajian yang diadakan pada 17 dan 18 Mei lalu ini bertujuan memelihara warisan tarian dan diselia oleh Pensyarah Pusat Pengajian Seni USM, Dr. Nur Zaidi Azraai,” katanya.

Nurman menjelaskan, bagi melaksanakan kajian tersebut, penyelidik USM telah menggunakan teknologi Tangkapan Gerakan (Motion Capture) untuk merakam pergerakan pasangan penari INSWA yang bertujuan untuk memahami serta mendalami ragam dan pergerakan tarian tersebut.

Katanya, teknologi Tangkapan Gerakan tersebut bertujuan untuk merakam pergerakan pasangan penari sewaktu menarikan Joget Serampang Laut yang akan digunakan sebagai sumber rujukan bagi kajian yang sedang dijalankan.

“Menerusi bantuan teknologi yang canggih ini, setiap ragam Joget Serampang Laut ini mampu dirakam dengan lebih jelas dan terperinci berbanding dengan menggunakan rakaman video biasa,” katanya.

Tambah Nurman, menerusi kajian yang dijalankan itu bukan sahaja dapat memelihara tradisi warisan Melayu secara menyeluruh, malah pemvisualan mikro terhadap gerakan itu dapat memberikan pemahaman yang lebih jelas terhadap falsafah warisan tersebut.

Memelihara warisan secara praktikal tidak mencukupi jika falsafah dan maksudnya tidak difahami. Oleh itu, penerokaan visual mikro ini berpotensi untuk memberikan pandangan yang jelas kepada falsafah warisan tersebut.

Selain itu, potensi daripada visual tersebut juga boleh diolah untuk kepelbagaian tujuan seperti mentransformasikan simbol tersebut menjadi seni kraf Melayu, pada masa sama menterjermahkan bahasa gerak tubuh kepada visual bagi pemahaman yang lebih teliti kepada ekspresi dan maksud gerak tari tersebut,” katanya.

Selain menjalankan kajian, delegasi INSWA ke Pulau Pinang turut mengadakan Bengkel Gerak Tari yang bertempat di Panggung Sasaran USM yang disertai pelajar jurusan Seni Persembahan USM, diketuai oleh Dr. Andika Aziz Hussin selaku Ketua Unit Drama dan Teater, Pusat Pengajian Seni USM. Bengkel tersebut diadakan bagi mengajar asas pergerakan tubuh badan dalam tarian kepada para pelajar drama dan teater yang baru memulakan kelas secara bersemuka.


Muzikal Moyang Salleh Dipentaskan Sempena Sambutan Hari Kebangsaan ke-65

Kuala Lumpur – Bersempena dengan Sambutan Hari Kebangsaan pada tahun ini, teater Muzikal Moyang Salleh (MMS) akan dipentaskan di Panggung Sari, Istana Budaya, dari 26 sehingga 31 Ogos 2022, bermula pada pukul 8.30 malam. Diterbitkan oleh Karyawan Negeri Sembilan dengan kerjasama Badan Kebajikan Ahsan Undang Luak Jelebu, dan dinaungi Kementerian Pelancongan, Seni dan Budaya Malaysia, MMS dijangka menampilkan lebih 150 tenaga produksi, termasuk pelakon, penari, pemuzik dan kru.

Pelancaran rasmi MMS diadakan di Auditorium Mini, Pusat Pelancongan Malaysia pada 5 Julai 2022 lalu dan disempurnakan oleh Dato Menteri Sah Mangku Alam Raja Sari Ismail Mohd Zain yang mewakili Yang Teramat Mulia Undang Luak Jelebu 16, Dato’ Mendika Menteri Akhirulzaman Dato’ Maarof Mat Rashid.

Menurut Pengarah MMS, Roslee Mansor, para pelakon yang terpilih dalam pementasan teater ini memang berpengalaman luas dan berbakat besar. Sementelah pula, kesemuanya diberikan tanggungjawab mementaskan teater ini setelah melalui sesi uji bakat.

“Memang pada mulanya saya telah membayangkan beberapa orang pelakon tertentu untuk watak tertentu. Akan tetapi, akhirnya saya membuka pemikiran dan membuat keputusan untuk mengadakan sesi uji bakat. Ramai pelakon terkenal dan hebat menjalaninya, termasuklah Dato’ Ahmad Tamimi Siregar yang kemudian terpilih memegang watak Moyang Salleh,” jelas Roslee yang juga salah seorang “orang lama” teater tanah air.

Antara pelakon yang terpilih ialah Khir Rahman sebagai Sultan Abdul Jalil Muazam Shah, Hairi Safwan (Datuk Bendahara), Along Eyzendy (Si Amat), Mubarak Majid (Datuk Temenggung), Amran Nasrudin (Pembesar Johor), Zuhairi Ibrahim (Tok Laut Api), Kamarul AR (Datuk Penghulu Johol) dan Eliza Mustapa (Moyang Timah).

Semasa sidang media pelancaran rasmi teater muzikal ini, Roslee turut menjelaskan bahawa tempoh latihan yang tidak terlalu panjang juga dapat bermanfaat, seperti memberikan peluang kepada pelakon menyelesaikan beberapa hal dan menjimatkan kos produksi.

MMS berdasarkan legenda figura seorang pemimpin Melayu bernama Moyang Salleh dari daerah Jelebu. Membawa kisah perjuangan, pengorbanan serta seni dan budaya masyarakat Melayu Negeri Sembilan, teater ini turut menampilkan kelainan dari segi seni persembahan dan teknikal serta keunikan tersendiri apabila menggunakan sepenuhnya dialek atau loghat Negeri Sembilan sebagai bahasa pertuturan.

Persembahan visual karya seni apa-apa pun tidak menarik tanpa unsur kekaguman. Antara unsur kekaguman MMS ialah menampilkan kemampuan Moyang Salleh berjalan di atas air dan berada di tempat yang berbeza dalam sekelip mata. Kehebatan empat orang pembantunya, iaitu Tok Beruang Hitam (Lizart Rashid), Tok Gagah Lela Perkasa (Raja Hafiz), Tok Bauk (Zaim Zainal) dan Tok Laut Api juga akan ditampilkan.

MMS akan turut diserikan oleh lebih 16 buah lagu yang dicipta dan digubah, berserta dialog yang mampu menghiburkan penonton dengan irama, selain nyanyian, tarian dan lakonan. Teater ini juga diperkemas lagi dengan penampilan muka baharu seperti Mellisa Kelvin sebagai Seri Banun dan Nen Tebabo, penyiar dari radio Negeri FM (Cik Kembang Dara). Menurut Roslee, kemampuan berlakon, menyanyi dan menari membuatkan Melissa terpilih memegang watak utama.

Menariknya, MMS merupakan teater muzikal yang pertama dipentaskan di IB sejak bermulanya fasa endemik pada 1 April lalu. Moyang Salleh sangat dihormati dan begitu banyak berjasa kepada masyarakat. Beliau suka merendah diri meskipun disegani dan kata-katanya sangat didengari. Ketika memimpin Jelebu, kawasannya aman damai dan tiada musuh yang berjaya menceroboh. Beliau sendiri mempunyai sebilah keris sakti dan dibantu oleh Tok Laut Api, Tok Beruang Hitam, Tok Gagah Lela Perkasa dan Tok Bauk.

Konflik tercetus apabila anak sahabat Moyang Salleh, Si Amat dibunuh oleh Sultan Johor ketika itu, Sultan Abdul Jalil, yang suka merampas isteri dan tunangan orang. Sebagai akibatnya, seluruh daerah bersatu mahu memerangi Kerajaan Johor yang zalim itu.

Moyang Salleh dihantar sebagai utusan untuk menuntut hak dan mendapatkan penjelasan daripada Sultan Johor. Di pusat empayar Kesultanan Johor yang mempunyai ribuan askar, Moyang Salleh dan empat pahlawannya berdiri gagah untuk menuntut hak mereka.

Namun demikian, Sultan Johor terlalu angkuh dan enggan menemui mereka. Mereka sebaliknya dipermain-mainkan dan dilayan dengan kasar. Oleh sebab pantang dicabar, Moyang Salleh dan pahlawan berempat mula menunjukkan kehebatan masing-masing.

Turut menghadiri majlis sidang media pelancaran rasmi MMS ialah penerbitnya, Hajjah Salbiah Zahari; penulis skrip, Subroto Katimin; Azhar Jalil (pelakon kedua Si Amat), Amran Nasrudin, Zuhairi Ibrahim, Raja Hafiz, Zaim Zainal, Kamarul AR, Hussin Hassim (Datuk Penghulu Sungai Ujong), Abdul Mutalif Abu Bakar (pengarah tari), Sakrani Shamsuddin (pereka set dan tukang), Fazreen Mohd (penolong pengarah), Suhairi Sulaiman (pengurus publisiti dan promosi), serta Ahmad Tamimi, dan Melissa Kelvin sendiri.

Sementara itu, Salbiah menyatakan beliau sentiasa mendoakan kejayaan dan impak yang baik menerusi muzikal ini kepada masyarakat. Sehubungan dengan itu, jelas beliau, produksi menyediakan diskaun hebat yang jarang-jarang diberikan oleh produksi lain, iaitu antara 10 peratus hingga 20 peratus untuk pembelian awal, bermula pada 24 Jun lalu hingga 31 Julai 2022.

Bagi pembelian tiket secara pukal (10 tiket ke atas), diskaun 10 peratus akan diberikan. Pelajar dan warga emas pula akan diberikan diskaun lima peratus daripada harga asal.

Mereka yang berminat boleh juga menghubungi 012 275 5981 (Urus Setia), 014 636 4636 (Suhairi), 017 375 2739 (Adibah), dan 017 644 6120 (Firdaus) untuk pertanyaan pembelian tiket, dan mengikuti maklumat serta aktiviti terkini di Facebook muzikal ini.


Wacana Manuskrip Melayu PNM Singkap Sejarah Santubong sebagai Negeri Melayu Kedua Tertua di Dunia

Untuk mendapatkan maklumat terkini, ikuti kami melalui Telegram

Kuala Lumpur –  Perpustakaan Negara Malaysia (PNM) menerusi Pusat Kebangsaan Manuskrip Melayu (PKMM) menganjurkan Wacana Manuskrip Melayu yang mengutarakan topik “Manuskrip Melayu-Jawi di Sarawak: Menobatkan Santubong sebagai Negeri Melayu Kedua Tertua di Dunia”, bertempat di aras 10, Menara PNM, pagi ini. Wacana siri kedua bagi tahun 2022 ini menampilkan YBhg. Datu Dr. Sanib Said, seorang anak watan dan Pakar Sejarah Sarawak sebagai pembentang.

PNM menerusi satu kenyataan menyatakan, “Program wacana ini dilaksanakan bertujuan untuk mempromosikan naskhah-naskhah manuskrip Melayu yang tersimpan dalam koleksi PNM dan mendedahkan kepada masyarakat kepentingan ilmu yang terakam dalam manuskrip Melayu itu sendiri serta memperlihatkan pengaruh dan asimilasi budaya dan citra. PNM berharap melalui program ini dapat menggalakkan masyarakat menghargai manuskrip Melayu sebagai sumber atau bahan rujukan utama dan sahih baik dalam hal ehwal agama Islam, adat, budaya, sosioekonomi dan politik.“

Pada masa dahulu, terdapat sebuah negeri bernama Santubong yang sekarang menjadi negeri Sarawak. Nama negeri Santubong yang hebat dahulu merupakan tapak arkeologi terbesar di Asia Tenggara dan menjadi sejarah yang besar, tetapi dilupakan oleh masyarakat.

Berdasarkan tafsiran sejarawan, Wissemen Christie, ‘Santubong ialah kompleks tapak pelabuhan di delta Sungai Sarawak yang menyaingi tapak dan kekayaan yang terdapat di Lembah Muda dan Merbok di Kedah. Tidak dinafikan, Santubong ialah tinggalan ibu kota pelabuhan negeri Po-ni (Brunei) … Pelabuhan ini jelas diasaskan di rantau ini pada abad kesepuluh kemudian, apabila hanya terdiri daripada satu tapak kediaman, Sungei Jaong, dan terdapat tanah perkuburan yang berkaitan berdekatan Tanjung Kubor.’

Menurut Datu Dr. Sanib, “Santubong merupakan negeri Melayu kedua tertua di dunia selepas Kedah (500 era sebelum sekarang). Di Sarawak, saya telah membuat kajian dan bukti-buktinya cukup untuk menunjukkan Santubong itu sudah wujud ketika tahun 300 era sebelum sekarang (ESS).”

“Oleh sebab itulah saya ingin mengetengahkan supaya sejarah kita ini lebih lama dan mantap warisannya seperti negara tua yang lain. Dalam sejarah, negara yang lebih tua itu dikatakan lebih bagus dan lebih mantap. Penemuan ini ialah kemajuan dalam bidang penyelidikan dan inilah yang kita mahukan, bukan sahaja maju dalam bidang yang lain,” tambah beliau.

Kata Datu Dr. Sanib lagi, Santubong merupakan sebuah negeri Melayu yang awal dan tua di Malaysia serta di Asia Tenggara, dan sejarah ini telah dimasukkan dalam silibus buku teks Sejarah tahun lima dan juga tingkatan dua sejak dua hingga tiga tahun yang lalu. Beliau berharap agar penemuan ini dapat disenaraikan dalam Pertubuhan Pendidikan Sains dan Kebudayaan Bangsa-Bangsa Bersatu (UNESCO) dan Santubong menjadi pusat pelancongan yang baharu di Sarawak.

“Saya yakin dengan potensi kawasan ini untuk dimajukan dalam bidang pelancongan domestik,” tambah Datu Dr. Sanib.

Dalam pada itu, beliau turut berharap pihak-pihak berkaitan mencari jalan untuk memberikan pendedahan mengenai pengkajian sejarah kepada mahasiswa. Katanya, “Pada zaman saya dahulu, kami memang didedahkan dengan tugasan membaca manuskrip. Usaha Perpustakaan Negara Malaysia (PNM) melalui wacana ini juga merupakan satu cara untuk memupuk minat para mahasiswa bagi menjalankan penemuan baharu dan mesti ada golongan yang meneruskan kajian ini.”

Yang turut hadir dalam majlis tersebut ialah Ketua Pengarah PNM, YBrs. Puan Salasiah Abd Wahab dan Ahli Lembaga Penasihat PNM, Dato’ Nor Hisham A. Dahlan.


Muzium Negara Ketengahkan Mitos dan Legenda Dunia Naga

Kuala Lumpur – Bersempena dengan Pameran Dunia Naga: Mitos dan Legenda anjuran Jabatan Muzium Malaysia (JMM) pada 9 Jun hingga 30 Oktober 2022, Muzium Negara menganjurkan program Bicara@MuziumNegara pada pagi ini, bertempat di Dataran Muzium Negara.

Program bicara ini menyaksikan Pensyarah Kanan Kolej Pengajian Seni Kreatif, Universiti Teknologi MARA (UiTM), Dr. Wahiza Abdul Wahid dan Pensyarah Kanan Jabatan Sejarah, Universiti Malaya (UM), Dr. Azharudin Mohamed Dali sebagai pembicara. Sementara itu, Timbalan Pengarah Muzium Negara, Encik Mohd Nasrulamiazam Mohd Nasir bertindak sebagai moderator.

Menurut Encik Mohd Nasrulamiazam, kepercayaan terhadap naga masih wujud dalam kalangan masyarakat di serata dunia, malah dalam kebudayaan, teks kesusasteraan dan pada masyarakat Melayu sendiri ada kepercayaan terhadap kewujudan naga yang dikupas secara terperinci oleh pembicara dalam program ini.

Menerusi pembentangan kertas kerja bertajuk “Naga dalam Apresiasi Seni“, Dr. Wahiza mengupas secara mendalam mengenai penggunaan motif dan elemen naga dari sudut kesenian. Kata beliau, “Naga ialah imej yang paling ikonik dalam seni fantasi.“

Naga mempunyai sejarah yang sangat panjang – dari era gangsa dan neolitik ke Dinasti Qing hinggalah hari ini.

Beliau kemudiannya mengupas secara terperinci mengenai sejarah, lukisan dan penggunaan unsur naga dalam dunia Barat, India, China, Jepun, Korea hinggalah ke rantau Nusantara.

Dalam setiap tamadun, naga digambarkan dalam pelbagai bentuk, seperti makhluk yang berkaki, berkepak, bersisik dan lidah bercabang. Naga digambarkan melalui penceritaan dan pengisahan yang berbeza-beza dan motif naga turut digunakan pada lukisan, pakaian, serta diukir pada dinding dan tembikar di hampir seluruh dunia.

Dr. Azharudin dalam pembentangan kertas kerjanya yang bertajuk “Menggarap Tradisi Ular-naga dalam Tradisi Melayu“ pula menyebut, tiada sesuatu yang spesifik mengenai naga dalam pemikiran orang Melayu, tetapi yang ada hanyalah ular besar (giant snake).

Ular naga telah menjadi satu aspek sosiobudaya dan kesenian yang penting bagi sebahagian masyarakat di dunia sejak zaman silam hingga kini.

Ular-naga juga sering kali dikaitkan dengan kisah mistik haiwan bersaiz besar dan dipercayai mampu terbang serta mulutnya mengeluarkan api.

Dr. Azharudin turut menerangkan ular-naga dari sudut tradisi Melayu. Namun begitu, menurut beliau, kisah naga tidak terhenti pada aspek tradisi semata-mata malah pernah menjadi sesuatu yang yang sensasi dan mencetuskan kontroversi dalam kalangan masyarakat.

Sebagai kesimpulannya, dalam konteks tradisi Melayu, wujud campuran antara mitos, mistik dan sejarah dalam memahami kepercayaan dan kewujudan tradisi ular-naga. Ular-naga wujud dalam pemikiran, kesusasteraan mahupun dalam simbol dan perbuatan.

Yang turut hadir dalam program [email protected] ini ialah mahasiswa dari UiTM dan UM serta masyarakat awam.

Muzium Negara beroperasi pada setiap hari Isnin hingga Ahad, kecuali pada hari Isnin pertama setiap bulan, bermula dari pukul 9.00 pagi hingga 5.00 petang. Untuk maklumat lanjut mengenai muzium ini, orang awam bolehlah melayari laman web rasmi Muzium Negara menerusi pautan ini.


Profesor Datuk Dr. Siti Zainon Ismail Lancarkan Buku Monograf Budaya: Sembang Bukan Gebang

Untuk mendapatkan maklumat terkini, ikuti kami melalui Telegram

Kuala Lumpur – Bertempat di Bilik Seri Nilam, Istana Budaya, pada 7 Julai 2022, buku Monograf Budaya: Sembang Bukan Gebang dilancarkan oleh Sasterawan Negara, YBhg. Profesor Datuk Dr. Siti Zainon Ismail. Buku yang memuatkan buah fikiran budayawan, cendekiawan dan penggiat seni budaya tanah air tersebut merupakan karya terbitan Jabatan Kebudayaan dan Kesenian Negara (JKKN) dan Universiti Sains Islam Malaysia (USIM) serta merupakan kerjasama sulung kedua-dua agensi dalam bidang penerbitan.

Menerusi ucapan alu-aluan, Ketua Pengarah JKKN, YBrs. Tuan Haji Mesran Mohd Yusop berkata, “Kerjasama ini memberikan satu nilai tambah terhadap hasil penerbitan JKKN, apatah lagi penerbitan ini melibatkan bahan-bahan rujukan daripada ahli panel yang hebat dan telah didokumenkan menjadi bahan bertulis untuk rujukan masyarakat khususnya para pencinta dan penggiat yang terlibat dalam industri seni kreatif.”

Selain itu, Naib Canselor USIM, Profesor Ts. Dr. Sharifudin Md Shaarani berkata, penerbitan buku ini selari dengan peranan USIM sebagai pusat pengajian yang menghimpunkan maklumat penting untuk masyarakat. Sinergi USIM dan JKKN memperlihatkan langkah proaktif bagi melengkapkan pelaksanaan program berimpak tinggi juga pada masa yang sama meningkatkan visibiliti USIM kepada masyarakat terutamanya dalam bidang seni budaya.

Profesor Datuk Dr. Siti Zainon dalam ucapannya menekankan bahawa penghasilan karya-karya budaya menjadi unsur penting dalam pengembangan ilmu kehidupan insan sejagat. Mendokumentasikan perkongsian kepakaran, pengalaman dan pandangan yang bernas merupakan usaha jitu pentadbir budaya dan seharusnya diperluas. Sumbangan ilmu dan pengalaman yang dipraktikkan oleh mereka telah merancakkan industri seni budaya sejak sekian lama dan hingga kini buah fikiran mereka masih diperlukan dalam aspek pembangunan seni budaya tanah air.

Beliau kemudiannya menyempurnakan Majlis Pelancaran Produk Seni Berbudaya −  Monograf Budaya: Sembang Bukan Gebang melalui gimik penandatanganan buku tersebut dan menyaksikan tayangan multimedia hasil kreatif Pusat Kebudayaan USIM.

Penerbitan buku Monograf Budaya: Sembang Bukan Gebang merupakan projek perintis melalui kerjasama strategik antara JKKN dengan USIM dalam usaha menerbitkan bahan-bahan rujukan seni budaya yang berautoriti bersama-sama institusi pengajian tinggi. Inisiatif penerbitan yang mengangkat program bual bicara maya kepada naskhah penulisan ini meliputi topik-topik perbincangan berkaitan dengan perkembangan semasa seni budaya negara dengan menggabungkan konsep ‘3P’, iaitu pentadbir, pengkaji dan penggiat seni budaya tanah air yang dilihat selari dengan fungsi JKKN dalam usaha melaksanakan pembangunan, pendokumentasian dan penerbitan agar dapat disebar luas kepada segenap lapisan masyarakat.

Buku Monograf Budaya: Sembang Bukan Gebang mengandungi 16 penulisan artikel dengan melibatkan 17 orang penulis yang terdiri daripada ahli panel program Sembang Bukan Gebang (SBG) dan penulis jemputan yang mempunyai kebitaraan dalam bidang seni budaya yang diceburi. Antara penulis yang terlibat dalam penulisan monograf ini ialah Karyawan Seni USIM, Siso Kopratasa, karyawan teater, Dr. Rosminah Mohd Tahir, Profesor Dr. Supyan Hussin, Zulkifli Ab Rashid, Dr. Kamarulzaman Mohamed Karim atau Mantabla, Profesor Madya Dr. Indirawati Zahid, Ismail Ahmed, Cef Fikree Aznan, Dr. Azizah Abdullah, Profesor Madya Dr. Mohd Azam Sulong atau Azam Dungun, Hazelina Ghazaly, Zaiton Hasan, Wanza Mohamad, Muhammad Hasif Idris, Profesor Datuk Seri Dr. Awang Sariyan, Ramlee Wahab dan Ezlina Alias.

Penerbitan Monograf Budaya: Sembang Bukan Gebang dihasilkan daripada program bual bicara SBG yang telah diadakan sebanyak dua musim bermula pada 20 Jun hingga 28 November 2021. Sejumlah 15 episod diterbitkan dengan membicarakan pelbagai topik, iaitu lagu puisi, teater Malaysia, busana Melayu, syair Melayu, muzik tradisional, masakan, terapi seni, pemuzik tradisional, tarian tradisi, Hang Tuah simbolisme kepahlawan Melayu, filem Malaysia, intensiti syiar Islam dan masa hadapan orang seni, manakala satu episod diambil daripada program bual bicara Borak Rakyat yang membincangkan tajuk “Survival Orang Seni”. Kedua-dua program ini dilaksanakan dalam tempoh pandemik COVID-19, bertujuan untuk mendekati tokoh-tokoh, penggiat, pengamal dan pentadbir serta mereka yang pakar dalam ilmu seni budaya secara terbuka sebagai suntikan semangat kepada generasi muda pada zaman yang kian mencabar ini.

Lebih menarik, buku ini merupakan bual bicara maya pertama yang diangkat menjadi naskhah penulisan. Menampilkan kelainan, buku ini juga memuatkan kod QR pada halaman terakhir setiap tajuk penulisan untuk diimbas oleh pembaca yang ingin menyaksikan bual bicara maya Sembang Bukan Gebang yang disiarkan melalui YouTube rasmi Pusat Kebudayaan USIM.

Majlis pelancaran buku tersebut turut diserikan dengan persembahan oleh penyair unggul tanah air, Roslan Madun dan Kelab Seni Budaya USIM. Yang turut hadir dalam majlis pelancaran buku ini ialah pengurusan universiti, pengurusan kanan JKKN, ahli panel program SBG, dan barisan karyawan serta penggiat seni tanah air.


Pameran Motif dan Reka Corak Tesktil di Muzium Tekstil Negara Kuala Lumpur

Kuala Lumpur – Pameran Motif dan Reka Corak Tekstil anjuran Jabatan Muzium Negara (JMM) menerusi Muzium Tekstil Negara (MTN) dengan kerjasama strategik Universitit Teknologi Mara (UiTM) dibuka kepada orang ramai bermula dari 7 Julai hingga 31 Disember 2022.

Pameran yang bertempat di Galeri Saindera ini terbahagi kepada empat segmen mengetengahkan unsur motif yang sangat dominan dalam dunia tekstil Melayu. Pameran ini secara ekslusifnya memperagakan sebanyak 91 koleksi pelbagai kategori milik JMM dan 65 koleksi produk akhir hasil karya dan kreativiti para pelajar UiTM Cawangan Machang, Kelantan. Antara koleksi yang dipamerkan ialah koleksi songket, songket limar, kain tenun, kain pelangi, batik, tekat, hiasan kepala, kelingkan, kasut manik dan telepuk.

Penganjuran pameran ini sangat bertepatan untuk mengangkat dan memperkenalkan kepelbagaian sumber motif yang menjadi inspirasi dalam penghasilan seni tekstil tempatan serta menyebarluaskan pengetahuan dan pemahaman kepada masyarakat mengenai unsur-unsur motif dalam seni tekstil Melayu, perkembangan idea dan reka corak serta teknik pembuatan bagi penghasilan tekstil.

Pameran Motif dan Reka Corak Tesktil telah dirasmikan oleh Menteri Pelancongan, Seni dan Budaya, YB Dato’ Seri Hajah Nancy Haji Shukri pada 7 Julai 2022. Dalam ucapannya, beliau berkata, pameran ini diharap dapat membuka minda masyarakat terutamanya generasi belia untuk mengenali dan memahami kepelbagaian, simbolik dan falsafah pada motif-motif tradisional dalam dunia seni tekstil tempatan yang kita warisi sejak turun-temurun.

Beliau juga menyeru Keluarga Malaysia untuk sama-sama berganding bahu menyokong penganjuran pameran ini bagi membolehkan muzium menjadi salah satu penyumbang utama kepada usaha penjanaan semula ekonomi negara demi kelangsungan industri pelancongan. Jom sama-sama kita ke Muzium Tekstil Negara!


Sayembara Nyanyian Lagu Rakyat dan Pidato Menyemarakkan Program DBK KPT-DBP

Putrajaya ‒ Jika pada 2 Jun 2022 yang lalu, Kementerian Pengajian Tinggi (KPT) dengan kerjasama Dewan Bahasa dan Pustaka (DBP) melalui Bahagian Majalah, Jabatan Penerbitan menganjurkan Pertandingan Sahibba bersempena dengan Dekad Bahasa Kebangsaan (DBK) 2022, pada kali ini DBK 2022 disemarakkan dengan Sayembara Nyanyian Lagu Rakyat dan Pidato yang sekali lagi melibatkan penyertaan kakitangan awam KPT dan agensi di bawahnya. Sayembara Nyanyian Lagu Rakyat dan Pidato ini dijalankan di Dewan Jamuan, Aras 1, KPT, bermula pada pukul 9.30 pagi, 14 Julai 2022.

Menurut Timbalan Setiausaha Bahagian Perancangan dan Penyelidikan Dasar KPT, YBrs. Dr. Aini Andria Shirin Anuarudin, Sayembara Nyanyian Lagu Rakyat dan Pidato bersempena dengan DBK 2022 ini merupakan program yang julung-julung kali diadakan khasnya di peringkat KPT. Kata beliau, “Hal ini ialah permulaan yang amat bagus untuk mencungkil bakat terpendam yang ada dalam kalangan warga KPT.”

Sayembara Nyanyian Lagu Rakyat ini dianjurkan bertujuan untuk mengembangkan dan memperkenalkan lagu rakyat atau dengan erti kata lain, lagu yang membawa ciri rakyat yang rata-ratanya mempunyai maksud yang tersirat dengan keindahan pada susunan bahasanya. Pertandingan ini memperlihatkan kesungguhan tujuh orang peserta yang berentap melalui nyanyian lagu rakyat mengikut gaya dan kreativiti masing-masing.

Menerusi sayembara tersebut, Encik Aliff Firdaus Abd Rahman dari Bahagian Education Malaysia (BEM), Jabatan Pengajian Tinggi (JPT) berjaya menjuarai Sayembara Nyanyian Lagu Rakyat melalui alunan merdu Lagu Zaman yang disampaikannya dengan penuh penghayatan.

Sementara itu, Encik Mohd Hanif Khairuddin dari Bahagian Kurikulum, Jabatan Pendidikan Politeknik dan Kolej Komuniti (JPPKK) memenangi tempat kedua dengan mempertaruhkan nyanyian lagu Tak Seindah Wajah, manakala Puan Muhamusyarrifa Hashim dari Bahagian Standard Swasta, JPT di tempat ketiga dengan nyanyian lagu Laksamana Raja di Laut.

Sayembara Pidato pula menyaksikan pertarungan hebat dalam kalangan lima orang peserta yang menyampaikan ucapan dengan idea dan hujah yang bernas berdasarkan tema, “Bahasa Melayu di Persada Dunia”.

Dalam sayembara tersebut, Encik Muhammad Syazwan Sulaiman dari Bahagian Perancangan dan Penyelidikan Dasar berjaya memperoleh tempat pertama, manakala Encik Muhammad Jihadullah Othman dari Perbadanan Tabung Pendidikan Tinggi Nasional (PTPTN) di tempat kedua, dan Puan Anis Akmal Shabudin dari Bahagian Biasiswa memperoleh tempat ketiga.

Setiap pemenang bakal menerima hadiah utama berupa wang tunai dan hadiah iringan daripada DBP dan KPT.

Menerusi program tersebut, Encik Roslan Madun berkesempatan mendendangkan beberapa buah lagu rakyat bagi menghiburkan para peserta dan tetamu yang hadir. Selain YBrs. Dr. Aini Andria Shirin, turut hadir dalam majlis tersebut ialah YBrs. Dr. Rosmani Omar, Ketua Editor Bahagian Majalah, Jabatan Penerbitan, DBP.


Tawaran Menarik Penebusan e-Baucar Tempahan Bilik Penginapan

Untuk mendapatkan maklumat terkini, ikuti kami melalui Telegram

Kuala Lumpur – Keluarga Malaysia berpeluang menebus tawaran e-baucar yang bernilai antara RM50 hingga RM100 menerusi pembelian bilik penginapan hotel secara dalam talian mulai 15 Julai hingga 31 Disember 2022 menerusi Pelan Pemulihan Pelancongan 2022 (PRE2.0) bagi kluster penginapan.

Menteri Pelancongan, Seni dan Budaya, YB Dato’ Sri Hajah Nancy Shukri berkata, pelancaran inisiatif ini dengan kerjasama Tourism Malaysia adalah untuk menarik minat orang ramai khususnya Keluarga Malaysia agar terus membuat tempahan bilik penginapan pada harga diskaun yang istimewa seterusnya merancakkan lagi aktiviti pelancongan domestik.

“Antara pusat penginapan yang terlibat ialah hotel-hotel di bawah Persatuan Hotel Malaysia (MAH), Persatuan Pemilik Hotel Malaysia (MAHO), Persatuan hotel Bajet dan Bisnes Mamalaysia (MyBHA) dan Rangkaian Hotel Seri Malaysia (HSM),” katanya lagi.

Beliau berkata, kesemua e-baucar boleh ditebus semasa membuat tempahan bilik hotel menerusi aplikasi Shopee dengan had penebusan sebanyak tiga kali bagi setiap pemilik MyKad bemula dari 15 Julai hingga 31 Disember 2022.

Melalui pelancaran PRE2.0 Kluster Penginapan ini, dianggarkan seramai 33 830 rakyat Malaysia berpeluang menikmati tawaran e-baucar ini dan diharapkan usaha ini mampu menyemarakkan lagi pelancongan domestik seiring peralihan ke fasa endemik selain merangsang kembali pemulihan industri pelancongan sejaki gus menyumbang kepada pemulihan ekonomi negara secara keseluruhannya.

Pelancaran PRE2.0 bagi kluster penginapan telah dilancarkan oleh Menteri Pelancongan, Seni dan Budaya, YB Dato’ Sri Hajah Nancy Haji Shukri semalam di Hotel Pavilion, Kuala Lumpur.

Turut hadir dalam majlis tersebut ialah Timbalan Ketua Setiausaha (Pelancongan) Kementerian Pelancongan, Seni dan Budaya (MOTAC), YBrs. Encik Mohd Zamri Mat Zin, Ketua Pengarah Tourism Malaysia, YBhg. Dato’ Haji Zainuddin Abdul Wahab dan Pengerusi Tourism Malaysia, Dato’ Seri Ramlan Ibrahim.


Konsert Kolaborasi Tiga Generasi Pemuzik Rock Otai Negara

Kuala Lumpur – Dalam satu wawancara dengannya pada awal Januari lalu, Tam, penyanyi Spider menyatakan impian beliau dan kumpulannya untuk beraksi secara langsung dalam sebuah konsert sendiri.

Setelah hampir tiga dekad berada dalam industri seni suara tanah air, Spider memiliki enam buah album studio, iaitu Ngam Ho (1999), Aladin (2002), Nazraku (2004), Bintang 12 (2007), Kitasatu (2010) dan Ankabut (2016).

Menurut Tam atau nama sebenarnya, Rustam Mustafah, tampil dalam konsert sendiri memang idaman semua penyanyi, baik solo mahupun kumpulan. Jadi, katanya, tidak salah jika Spider turut memasang impian serupa.

Biarpun tidak menjayakan konsert sendiri kerana akan bergabung dengan sebuah kumpulan legenda, dan seorang penyanyi terkenal, tetapi sekurang-kurangnya Spider dapat “memanaskan badan” sebelum memenuhi impiannya yang sebenar.

Spider bakal muncul dalam konsert “YOLO Live Sessions: 3 Generasi”, atau “Sesi Secara Langsung YOLO: 3 Generasi” pada 27 Ogos 2022 bermula pada 8.00 malam di Zepp Kuala Lumpur, Bukit Bintang.

Konsert tersebut juga istimewa kerana pemuzik rock handalan tanah air dari tiga generasi yang berbeza disatukan di sebuah pentas. Selain Spider, turut tampil nanti ialah kumpulan XPDC, dan Noh Salleh dari kumpulan Hujan. Mereka dibawakan khas oleh jenama penganjur acara terkenal masa kini, YOLO Malaysia. Dengan kemunculan XPDC, Noh dan Spider, konsert “Sesi Secara Langsung YOLO: 3 Generasi” tersebut dijangka menampilkan persembahan bertenaga.

Pada 13 Julai lalu telah berlangsung sidang media konsert berkenaan di Restoran Rebung Dato’ Chef Ismail, Taman Botani Perdana yang turut dihadiri artis tersebut bersama-sama pengasas YOLO Asia, Ib Harun; Penerbit Eksekutif YOLO Malaysia, Haniff Hamzah; dan Penerbit Kreatif YOLO Malaysia, Hamka Mohd. Taufik.

“Sesi Secara Langsung YOLO: 3 Generasi” ialah sebuah pelantar acara yang diwujudkan khusus untuk membantu karyawan muzik kembali beraksi di pentas persembahan ketika dunia dilanda musibah COVID-19. “Pelantar tersebut telah dikelolakan oleh YOLO Malaysia dengan membawakan beberapa siri acara dalam talian yang kenali sebagai ‘Sesi Secara Langsung YOLO’,” kata Ib.

Sebelum ini, ketika negara masih lagi menghadapi wabak pandemik COVID-19, YOLO Malaysia telah berjaya menganjurkan lima buah konsert dengan cemerlang. Setelah memasuki fasa endemik, YOLO Malaysia berasa sudah tiba masanya untuk bintang rock kesayangan tanah air diberikan penghormatan, beraksi di sebuah persembahan secara langsung bertaraf antarabangsa bagi kepuasan peminat.

Tiket-tiket konsert dijual mengikut harga kategori masing-masing, iaitu Kawasan Rock, Berdiri Bebas, Kerusi Kategori A berserta bertemu & berjabat, Kerusi Kategori B, dan Sudut Peribadi Tetamu Kehormat.


Bahasa Itu Jiwa Bangsa

Untuk mendapatkan maklumat terkini, ikuti kami melalui Telegram

Lirik lagu Bahasa Jiwa Bangsa, ciptaan Tan Sri Dol Ramli ini memberikan pengertian yang cukup besar, mendalam dan seharusnya dijadikan renungan untuk semua rakyat Malaysia.

“Bahasalah menyatukan kita semua” membawa maksud yang jelas bahawa bahasa menjadi jambatan yang menghubungkan rakyat pelbagai kaum dan agama di negara ini. Bahasa menjadikan kita bersatu padu, saling menghormati dan memahami apa-apa yang dipunyai oleh bangsa yang lain.

Kita mengenali sesuatu bangsa menerusi bahasanya. Hal ini diakui di serata dunia. Tidak ada bangsa tanpa kewujudan bahasanya. Maka itu, bahasa menjadi identiti terpenting yang dipunyai oleh bangsa dan yang membezakan sesuatu bangsa itu dengan bangsa yang lain di muka bumi ini.

Daripada bahasa itu, maka lahirlah identiti yang dibentuk daripada bahasa yang tuturkan. Bahasa Jepun dimiliki oleh bangsa Jepun; bahasa Perancis merupakan milik abadi bangsa Perancis; bahasa Indonesia dimiliki oleh bangsa Indonesia, bahasa Thai milik mutlak bangsa Thailand dan begitulah dengan bahasa dan bangsa yang lain.

Di negara ini, umum mengetahui bahawa bahasa Melayu diangkat  sebagai bahasa kebangsaan dan bahasa rasmi sebagaimana yang termaktub dalam Perkara 152 Perlembagaan Malaysia. Dalam hal ini, bahasa amat besar peranannya dalam membentuk jati diri, semangat kekitaan, integrasi dan maruah penuturnya. Lebih besar daripada itu, bahasa merupakan cerminan kesopanan budi dan adab sesuatu bangsa.

Lihat sahaja masyarakat yang maju dari segi peradabannya mempunyai sistem politik, pemerintahan, ekonomi, pentadbiran, perundangan, pertahanan, pendidikan, ilmu sains dan teknologi, bahasa dan persuratan yang tinggi. Perancis dan Jepun misalnya, negara yang mendominasi ilmu sains dan teknologi telah membuktikan kepada dunia bahawa dengan mengekalkan bahasa masing-masing dalam segenap ilmu dan kemajuan telah mengangkat jati diri mereka seiring dengan kemajuan yang ada.

Keadaan ini sudah tentunya berbeza daripada nasib bahasa Melayu di negara ini. Bahasa Melayu bukan sahaja berhadapan dengan cabaran dalam ilmu dan kemajuan sains dan teknologi, bahkan yang paling penting, bahasa Melayu turut dicabar dalam kalangan penuturnya, iaitu rakyat Malaysia. Kemodenan yang dikecap tidak seiring dengan perkembangan bahasa Melayu. Bahasa Melayu dianggap oleh sesetengah pihak hanyalah bahasa yang mempunyai had untuk mendapat sijil lulus peperiksaan semata-mata.

Di luar daripada konteks itu, bahasa asing sering menjadi bahasa utama. Alasan yang sering diluahkan ialah bahasa Melayu bukan bahasa sains dan teknologi. Bahasa Melayu bukan bahasa ekonomi. Oleh sebab momokan itu, maka nasib bahasa Melayu umpama melukut di tepi gantang. Hanya mereka yang bertutur dalam bahasa asing dianggap hebat dan maju. Hanya mereka yang mahir dalam bahasa asing kononnya akan menguasai sains dan teknologi. Sebagai akibatnya, banyak institusi pengajian tinggi di negara ini yang mengutamakan bahasa asing berbanding dengan bahasa Melayu. Hal ini bukanlah isu baharu tetapi sudah berlanjutan sejak beberapa dekad belakangan ini.

Persoalannya, benarkah bahasa Melayu tidak mampu bersaing seiring dengan kemajuan yang ada?

Pada hakikatnya, bahasa Melayu merupakan satu daripada bahasa utama di dunia. Dianggarkan hingga kini terdapat lebih daripada 300 juta orang penutur bahasa Melayu di seluruh dunia. Maka itu, bukanlah sesuatu yang mustahil untuk penutur bahasa ini menguasai kemajuan yang ada jika semua penuturnya mempunyai tekad yang tinggi terhadap pemerkasaan bahasa ini.

Lihat sahaja kejayaan negara China yang muncul sebagai negara kuasa ekonomi di dunia yang tidak mengetepikan bahasa rasminya, iaitu bahasa Mandarin. Hasilnya, negara ini bukan sahaja digeruni ekonominya malah bahasanya. Di Paris, kebanyakan kedai menawarkan pekerjaan kepada mereka yang mahir dalam berbahasa Mandarin. Hal ini dikatakan demikian kerana tarikan ekonomi yang tinggi dalam kalangan pelancong dari China yang datang ke negara itu, malah kebanyakan lapangan terbang di dunia juga menggunakan bahasa Mandarin sebagai satu daripada bahasa pengumuman ketibaan dan pelepasan pesawat.

Persoalannya, apakah pula nasib bahasa Melayu? Untuk berjaya seperti Jepun, Perancis dan China, kita perlu bermula dari garisan pertama, iaitu memperkasakan bahasa dalam jiwa penuturnya. Bahasa Melayu perlu diperkukuh dan menjadi jati diri yang paling ampuh untuk kita berjaya. Kita jangan berganjak walau seinci pun untuk keluar daripada bahasa kebangsaan kita. Kita perlu yakin bahawa bahasa ini merentas ekonomi, sains dan teknologi. Kita perlu bermula dengan memajukan bahasa Melayu dalam negara kita sendiri sebelum mengangkatnya ke persada antarabangsa. Tidak salah menanam cita-cita untuk menjadikan bahasa ini bahasa global, namun realitinya perlu ada dalam diri rakyat di negara ini.

Dewan Bahasa dan Pustaka sudah 65 tahun melaksanakan tanggungjawabnya dalam memartabatkan bahasa Melayu sebagai bahasa Kebangsaan. Kini giliran kita, seluruh rakyat Malaysia tanpa mengira darjat dan pangkat, keturunan dan agama untuk menggalas tugas meletakkan bahasa Melayu pada kedudukan yang sepatutnya.

Percayalah, apabila kita memiliki jati diri dan semangat kebangsaan yang kuat, kita tidak akan ragu-ragu dengan apa-apa yang kita miliki. Maka itu, bahasa Melayu itu perlu ada dalam jiwa kita sebagai bangsa Malaysia, umpama bait-bait lagu di atas, yakinlah bahasa jiwa bangsa.


Di Sebalik Pantang Larang Orang Lama

Setiap kaum yang terdapat di dunia ini mempunyai pantang larang tersendiri. Pantang larang ini merupakan didikan secara tidak langsung dalam kalangan masyarakat.

Pantang larang ini lazimnya mengikut kaum. Ada juga berdasarkan tempat. Namun begitu, pantang larang ini ada kalanya sukar untuk dimengertikan tujuannya. Apa-apa yang pasti, pentang-larang tersebut memberikan pengajaran atau mendidik masyarakat secara tidak langsung (Wan Nan, 2001).

Menurut Mahmud Ahmad (1961), pantang itu merupakan sesuatu perbuatan yang tidak boleh buat, dimakan, disebut atau pelbagai lagi yang tidak dibenarkan. Seandainya dilakukan juga, maka seseorang itu akan mendapat padah. Larang pula ialah sesuatu tegahan yang tidak elok pada perkiraan adat. Namun demikian, perbuatan melanggar larang ini tidaklah terlalu berbahaya.

Di sini penulis ingin kemukakan beberapa pantang larang yang pernah menjadi pegangan masyarakat Melayu suatu ketika dahulu. Antaranya, ada dalam kalangan masyarakat dahulu meminta kanak-kanak yang ingin menjamu selera memakai songkok. Sekiranya tidak memakai songkok akan kematian isteri bila besar nanti. Ini ancaman kepada kanak-kanak lelaki sahaja. Orang dewasa tidak terpakai suruhan ini. Akan tetapi, pantang larang ini sebenarnya bukanlah kerana bimbang kematian isteri tetapi kerana ingin mengelakkan rambut gugur atau apa-apa yang ada di atas kepala masuk ke dalam makanan semasa makan.

Selain itu, kanak-kanak terutamanya disuruh membasuh kaki sebelum tidur. Kononnya jika tidak membasuh kaki apabila hendak tidur, akan diganggu oleh syaitan dan boleh juga mengalami mimpi yang buruk. Hal ini sebenarnya bukanlah kerana bimbang diganggu syaitan atau mimpi ngeri. Pantang larang ini merupakan disiplin supaya anak-anak menjaga kebersihan kaki. Dalam Islam sendiri dianjurkan untuk berwuduk sebelum seseorang itu tidur. Selain kebersihan kaki, hal ini juga boleh dapat menghindarkan tempat tidur daripada tercemar dek kekotoran.

Bukan itu sahaja, kanak-kanak dan remaja tidak dibenarkan berjalan pada waktu senja kerana dibimbangi akan disembunyikan oleh hantu. Hal ini dikatakan demikian kerana pada waktu ini, hantu dan syaitan dikatakan banyak berkeliaran. Sebenarnya, larangan ini merupakan satu didikan bahawa pada waktu ini seharusnya semua ahli keluarga berada di rumah, membersihkan badan, mandi dan menunaikan solat maghrib malah dapat makan malam bersama-sama ahli keluarga. Hal ini dapat mengeratkan lagi hubungan sesama keluarga kerana dapat berehat bersama-sama.

Kanak-kanak juga dilarang duduk di atas bantal kerana dikatakan akan tumbuh  bisul. Hal yang sebenarnya adalah supaya bantal tidak kotor atau rosak sekiranya bermain atau duduk di atasnya. Oleh sebab itu, di sebahagian rumah orang Melayu, bantal diletakkan di tempat yang tinggi supaya tidak dapat diambil oleh kanak-kanak.

Antara larangan lain, anak dara ditegah bernyanyi di dapur, dibimbangi akan memiliki suami tua. Larangan ini sebenarnya adalah untuk mendidik anak gadis supaya sentiasa berwaspada ketika melakukan kerja dapur kerana dibimbangi makanan yang sedang dimasak akan hangit atau rosak.

Seseorang suami pula ditegah daripada menyembelih binatang atau mencederakannya ketika isteri sedang hamil kerana dibimbangi mendapat anak yang menjadi cacat anggota badan. Kecacatan ini berdasarkan bahagian anggota badan yang dicederakan. Namun begitu, larangan ini tidak diketahui sebab musababnya walaupun masih ada lagi dalam kalangan masyarakat yang mempercayainya.

Orang dahulu juga tidak membenarkan anak gadis makan makanan dari periuk kerana akan melahirkan anak yang kurang cerdik kelak. Perkara yang sebenarnya adalah kerana tidak mahu gadis tersebut kelihatan seperti orang pemalas dan pengotor. Lagi pula, nasi di dalam periuk itu akan dikongsi dengan orang lain pula.

Seterusnya ialah larangan bersiul di kampung sama ada lelaki atau perempuan. Perbuatan ini merupakan  sesuatu yang aib dan tidak digemari oleh orang tua. Perbuatan ini seolah-olah menunjukkan seseorang itu bersombong atau mengada-ngada, boleh juga memberikan isyarat kepada pasangan yang bercinta atau dilakukan untuk memikat anak dara. Sekiranya dilakukan oleh orang perempuan, hal yang demikian dianggap gatal dan ingin bersuami.

Orang tua dahulu juga tidak membenarkan anak-anak tidur di bawah alang kerana dikatakan akan menyebabkan dilangkah atau ditindih oleh hantu atau syaitan. Larangan ini merupakan sifat berhati-hati kerana jika tidur di bawah alang, dibimbangi akan ditimpa alang sekiranya jatuh. Mungkin pada waktu itu kebanyakannya hanya mampu mendirikan pondok kecil untuk didiami.

Seseorang anak gadis tidak dibenarkan menyapu sampah secara sambil lewa atau tidak bersih. Natijahnya nanti akan dapat suami berjambang dan bermisai tebal. Hal ini bertujuan supaya anak gadis lebih berdisiplin semasa menjalankan tugas rumah tangga. Boleh juga sebagai latihan dan persediaan untuk si gadis melakukan pekerjaan dengan betul. Apabila berumah tangga nanti, tidaklah mencemarkan nama baik keluarga, dikatakan anak perempuan tidak pernah diajar mengemas rumah.

Banyaklah lagi sekiranya ingin dikongsikan di sini. Pantang larang ini merupakan sebahagian daripada khazanah budaya bangsa yang tersimpan rapi.

Secara umumnya, pantang larang ini satu bentuk disiplin yang cuba diterapkan oleh golongan yang lebih tua dalam sesuatu keluarga atau masyarakat. Namun begitu, pantang larang yang bertentangan dengan Islam sewajarnya ditinggalkan, lebih-lebih lagi jika melibatkan persoalan akidah. Sesuatu yang bertentangan dengan Islam tidak patut dipertahankan. Sikap itu menunjukkan kejahilan dan kekeliruan penganutnya terhadap ajaran Islam (Ahmad Zahiruddin, 2021).


Perlis Wajar Dipromosikan sebagai Destinasi Pelancongan di Pasaran Jepun

Untuk mendapatkan maklumat terkini, ikuti kami melalui Telegram

Kangar – “Perlis wajar cuba mempromosikan pengalaman mempelajari budaya, cara hidup masyarakat setempat, kepelbagaian makanan serta alam semula jadi untuk dipromosikan kepada pelancong dari Jepun yang datang ke utara Malaysia selepas ini. Walau bagaimanapun, aspek keselamatan serta kebersihan mestilah sentiasa dititikberatkan kerana difahamkan merupakan antara faktor utama pelancong Jepun membuat keputusan untuk memilih mana-mana destinasi pelancongan yang akan mereka kunjungi.“

Demikian saranan Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dalam titah baginda selepas penyerahan sumbangan zakat Majlis Agama Islam dan Adat Istiadat Melayu Perlis (MAIPs) kepada Masjid As-Salaam Okachimachi di Taito, Taito-ku, Tokyo, bersempena dengan keberangkatan baginda ke Jepun, semalam.

Baginda yang juga merangkap Tuanku Yang Dipertua MAIPs memberikan kesempatan kepada Timbalan Pengarah Pejabat Tourism Malaysia Tokyo, Ahmad Junaidy Yahaya yang juga seorang anak jati kelahiran Kampung Jejawi, Perlis bagi menyampaikan sumbangan MAIPs tersebut kepada Pegawai Pentadbir As-Salaam Foundation, Marjuk San, yang menerima bagi pihak masjid berkenaan.

Menurut Ahmad Junaidy, pihak Pejabat Tourism Malaysia di Tokyo sedang mempergiat usaha mempromosikan Malaysia di pasaran Jepun dengan mempelbagaikan aktiviti dan pengalaman yang boleh dinikmati oleh pelancong mereka apabila berkunjung ke Malaysia.

“Langkah pemulihan pasaran sedang giat dilaksanakan bagi mengembalikan keyakinan pasaran Jepun untuk kembali memilih Malaysia sebagai destinasi percutian pilihan utama,“ tambah beliau.

Menurut Ahmad Junaidy lagi, di samping Kuala Lumpur, Pulau Pinang, Langkawi dan Sabah yang menjadi destinasi pilihan utama pelancong yang bercuti di Malaysia sebelum ini, Perlis boleh turut dipromosikan khususnya kepada pelancong Jepun yang berhasrat datang ke Pulau Pinang dan Langkawi bagi menyahut titah saranan DYTM Tuanku Raja Muda Perlis.

Sebagai rekod, Jepun merupakan antara pasaran pelancong utama Malaysia. Pada tahun 2019, pasaran Jepun menyumbang sejumlah 424 694 orang pelancong ke Malaysia dengan jumlah pendapatan sebanyak RM2.2 juta, iaitu peningkatan sebanyak 7.6 peratus bagi jumlah ketibaan pelancong dan 36.2 peratus bagi jumlah pendapatan pelancong berbanding pada tahun 2018. Walau bagaimanapun, pandemik COVID-19 yang melanda dunia selepas itu telah memberikan kesan yang besar pada pasaran Jepun di Malaysia.

Yang turut berangkat bersama-sama DYTM Raja Muda Perlis ialah Raja Puan Muda Perlis, DYTM Tuanku Hajah Lailatul Shahreen Akashah Khalil dan anakanda baginda berdua, Sharifah Farah Adriana Jamalullail dan Syed Sirajuddin Areeb Putra Jamalullail.


Tourism Malaysia Sasar Jualan Sekurang-kurangnya 500 Pakej Durian Tourism

Georgetown – Tourism Malaysia melancarkan promosi diskaun 10 peratus bagi Pakej Durian Tourism dalam usaha memeriahkan dan mempromosikan musim durian di negeri-negeri wilayah utara.

Pakej Durian Tourism ini menggabungkan pelbagai elemen pelancongan seperti elemen ekopelancongan, agropelancongan, arkeopelancongan dan pengembaraan lasak. Tawaran ini melibatkan pakej dua hari satu malam (2H1M) dengan bayaran bermula RM290 seorang dan pakej tiga hari dua malam (3H2M) dengan bayaran bermula RM388 seorang, dengan tempahan minimum empat orang bagi setiap pakej.

Kempen ini berlangsung dari 1 Julai hingga 31 Ogos 2022 dan merupakan kerjasama antara Tourism Malaysia dengan lima pengendali pelancongan, iaitu Kurma Travel & Tours Sdn. Bhd., Adventure360 Tours Sdn. Bhd., Time Free Vacation Sdn. Bhd., M.Maha-Izah Transport & Tours Sdn. Bhd dan Asia Gateway Tours.

Majlis pelancaran kempen tersebut telah berlangsung pada 15 Julai 2022 di Hin Bus Depot, Pulau Pinang dan dirasmikan oleh Ketua Pengarah Tourism Malaysia, YBhg. Dato’ Haji Zainuddin Abdul Wahab.

Dalam ucapan pelancarannya, YBhg. Dato’ Haji Zainuddin Abdul Wahab berkata, sekurang-kurangnya 500 pakej disasarkan terjual sepanjang tempoh promosi berlangsung dengan jangkaan pulangan sebanyak RM100 ribu.

“Kita berharap promosi kempen Pakej Durian Tourism ini dapat diperluas dengan penglibatan lebih banyak pengendali pelancongan bukan sahaja di negeri-negeri di wilayah utara tetapi juga di seluruh Malaysia,” katanya.

Tambah beliau lagi, kerajaan melalui Tourism Malaysia sentiasa bersedia untuk membantu mempromosikan pakej-pakej seumpama ini yang memberikan manfaat secara langsung kepada para pelancong serta pemain industri pelancongan terlibat.

Orang ramai terutamanya penggemar durian yang ingin mengetahui maklumat lanjut berkenaan pakej-pakej yang ditawarkan boleh diperoleh menerusi laman web Tourism Malaysia di http://www.malaysia.travel.


Kumpulan 22BAND Lancarkan Lagu Tunggal Pertama, Hidup

Untuk mendapatkan maklumat terkini, ikuti kami melalui Telegram

Kuala Lumpur – Sebuah kumpulan muzik baharu dengan konsep muziknya pop alternatif terkini yang berasal dari Lembah Kelang ini dikhabarkan banyak mendapat maklum balas, dan komen yang baik dengan susunan muzik pop yang terkini. Kumpulan yang dimaksudkan ialah 22BAND. Difahamkan nama 22BAND dipilih kerana pada asalnya, kumpulan ini hanya sekadar projek kumpulan. Namun begitu, oleh sebab keserasian bersama dalam misi perjuangan muzik, secara rasminya pada tahun 2022, anggota kumpulan memilih 22BAND (twentytwoband) sebagai nama rasmi untuk mengingati COVID-19 yang melanda seluruh negara.

Sebagai memulakan langkah, 22BAND mempertaruh lagu tunggal pertamanya berjudul Hidup yang ada citrasa tersendiri. Kumpulan ini dianggotai Eqmal (vokalis), Bun (gitar), Apis (gitar), Reen (bass), dan Ijan (dram). Hidup merupakan hasil ciptaan bersama ahli 22BAND, manakala lirik tulisan Apis sendiri.

Hidup membawa kisah seseorang yang melalui kehidupan harian yang sukar, terutama masyarakat semasa fasa endemik sekarang. Pertemuan 22BAND dengan sebuah syarikat label menjadi asbab Hidup diedarkan secara jualan digital, dan penjagaan hak ciptanya di bawah Luncai Emas Sdn. Bhd.

“Sejujurnya, kami tidak pernah menyangka bahawa hasrat untuk bertapak dalam industri muzik tercapai, walaupun dalam keadaan yang berbeza selama beberapa tahun akibat COVID-19, dengan harapan hasil karya kami diterima ramai,” ujar 22BAND.

Mengenai rancangan seterusnya, 22BAND memberitahu mereka menghasilkan lebih banyak lagu tunggal baharu masa kini mengikut peredaran zaman, serta trend lagu semasa yang disukai pendengar setiap lapisan masyarakat.

Kini, audio rasmi Hidup oleh 22BAND telah berada di semua saluran digital seperti JOOX, Deezer, Spotify, Itunes, dan Apple Music, sementara video lirik boleh ditonton oleh orang ramai bermula 24 Jun 2022 (jam 5 petang) lalu di saluran YouTube Luncai Emas.

“Diharap dengan lagu tunggal Hidup ini bersama-sama sokongan semua, kami mampu melebarkan sayap lebih jauh lagi,” kata 22BAND.


Festival Antarabangsa Silat Warisan Dunia Mengangkat Martabat Silat di Persada Dunia

Kuala Lumpur – Majlis perasmian Festival Antarabangsa Silat Warisan Dunia yang berlangsung pada 21 hingga 24 Julai 2022 di Balai Budaya Tun Syed Nasir, Wisma Dewan Bahasa dan Pustaka (DBP), Kuala Lumpur menjadi penanda aras dalam usaha memartabatkan seni silat sebagai warisan dunia dan wasilah mengangkat serta mempromosi bahasa Melayu sebagai bahasa antarabangsa.

Festival ini dianjurkan oleh Persekutuan Silat Kebangsaan Malaysia (PESAKA) dengan kerjasama Kementerian Pelancongan, Seni dan Budaya Malaysia (MOTAC), DBP dan Silat Seni Asia serta dirasmikan oleh Yang di-Pertua Negeri Melaka, Tuan Yang Terutama (TYT) Tun Seri Setia Dr. Haji Mohd. Ali Mohd. Rustam selaku Penaung Seumur Hidup Persekutuan Silat Kebangsaan Malaysia (PESAKA).

Terdapat pelbagai program yang diadakan sepanjang festival ini berlangsung. Antaranya termasuklah pertandingan silat seni terbuka, bengkel pembuatan tanjak, gendang silat dan senjata tradisional, Seminar Antarabangsa Silat Warisan Dunia, pameran silat dan gerai-gerai jualan.

Menurut Pengerusi Lembaga Pengelola DBP, Profesor Datuk Seri Dr. Awang Sariyan dalam ucapan alu-aluannya, penganjuran festival ini menyokong kepada gagasan dan hasrat Yang Amat Berhormat Dato’ Sri Ismail Sabri Yaakob, Perdana Menteri Malaysia untuk mengangkat bahasa Melayu menjadi bahasa yang lebih ampuh dan berkesan sebagai wasilah tamadun negara dan pada masa yang sama melonjakkannya sebagai bahasa serantau dan bahasa antarabangsa yang akan digemilangkan semula.

Silat merupakan satu cabang ilmu mempertahankan diri merangkumi seni bela diri yang diamalkan orang Melayu sejak dari zaman dahulu lagi seperti yang terkandung dalam pelbagai teks Melayu klasik, iaitu dalam karya agung Sulalatus Salatin, Hikayat Hang Tuah, Hikayat Patani dan beberapa karya agung lain. Selain itu, silat juga mempunyai falsafah tersendiri dengan beberapa unsur yang melengkapkan silat sebagai satu warisan negara yang harus dipelihara dan dilindungi.

Profesor Datuk Seri Dr. Awang Sariyan turut berkata, dalam silat terkandung kearifan orang Melayu seperti pada alunan muzik silat, gerak seni atau tari silat, teknik bela diri, senjata, busana dan sebagainya. Kearifan dan kebijaksanaan orang Melayu dalam silat diturunkan dari satu generasi ke generasi yang lain agar silat terus kekal dalam jiwa orang Melayu dan disampaikan secara lisan. Justeru, menjadi suatu kerugian apabila warisan khazanah negara yang berharga ini kurang didokumentasikan dengan baik kerana segala ilmu tentang silat ini milik, identiti serta jati diri masyarakat Melayu.

“Festival ini menghimpunkan para pemikir dan penggerak silat di peringkat antarabangsa untuk memberikan buah fikiran dan sudut pandang mereka melalui pengalaman dan pembelajaran bagi menyebarluaskan seni dan budaya silat ke seluruh dunia. Malaysia juga berjaya menghimpunkan beberapa nama besar meliputi tiga buah benua untuk menyertai pembentangan dalam seminar antarabangsa ini,” kata Timbalan Presiden PESAKA, Dato’ Haji Md Sohaimi Mohamed Shah dalam ucapan sambutannya.

Tambah beliau lagi, PESAKA juga menganjurkan Pertandingan Silat Seni Asli yang bertujuan untuk mengangkat seni, tradisi dan ilmu persilatan dalam bentuk persaingan kompetitif serta menggembleng usaha untuk menjadikan kategori silat seni asli popular dan setanding dengan silat olahraga.

Manakala menurut Presiden PESAKA, Datuk Wira Megat Zulkarnain Tan Sri Omardin dalam ucaptamanya, rangkaian dan penerimaan yang baik oleh negara antarabangsa terhadap silat merupakan satu nilai tambah kepada Malaysia untuk mendokumentasikan khazanah negara dalam bahasa Melayu. Silat secara langsung dapat membantu mengembangkan bahasa Melayu melalui penggunaan dan pemilihan kata untuk mengungkapkan makna dalam silat. Pelbagai unsur dalam silat boleh dikupas dan diterbitkan untuk rujukan peminat silat atau ahli silat di rantau Asia Tenggara dan peringkat antarabangsa.

Turut hadir memeriahkan majlis ialah Ketua Pengarah DBP, Datuk Abang Sallehuddin Abg. Shokeran dan Pengarah Festival Antarabangsa Silat Warisan Dunia, Encik Ahmad Fahmi Ahmad A. Domil.